Тожикистон президентининг Москвада мигрантлар билан учрашуви режалаштирилмаган – матбуот котиби\nТожикистон президенти Эмомали Раҳмоннинг Москвага ташрифи дастурига ватандошлар билан учрашуви режалаштирилмаган, дея Радио Озодига баёнот берди давлат раҳбарининг матбуот котиби Абдуфаттоҳ Шарифзода.\nУнинг айтишича, коронавирус хавфи туфайли ташриф чоғида тожик фуқороларини қабул қилиш ёки улар билан учрашув кўзда тутилмаган.\nТожикистон президентининг матбуот котибининг қўшимча қилишича, давлат раҳбарига ҳамроҳлик қилувчи расмий шахсларнинг ҳаммаси икки ҳафталик карантинда бўлган ва уч марта коронавирус ташхисини топширган.\n23 июн куни Эмомали Раҳмон Улуғ Ватан урушида қозонилган Ғалабанинг 75 йиллига бағишлаб ўтказиладиган тадбирларда иштирок этиш учун Москвага келди. Раҳмонга президентнинг ташқи алоқалар масалалари бўйича маслаҳатчиси, мудофаа вазири ва бошқа расмийлар ҳамроҳлик қилмоқда, дея хабар беради Тожикистон давлат раҳбари матбуот хизмати.\nТашриф арафасида Россияда яшовчи тожик хуқуқ ҳимоячиси Иззат Омон Эмомали Раҳмонга видеомурожжат қилиб коронавирус пандемияси даврида Россияда бир қатор муаммолар билан тўқнаш келган “мигрантларга вақт ажратишини” сўраган эди.\nРаҳмоннинг Россия ёки бошқа давлатларга сафари чоғида ўша мамлакатда яшовчи ватандошлар билан учрашуви бўлиб ўтарди. Бироқ, Иззат Омоннинг айтишича, бу каби учрашувларда барча истовчилар иштирок эта олмайди.\nМаълумки, Тожикистон раҳбари ҳамиша ҳам расмий протоколга амал қилмайди ва кўпинча ташриф чоғида ҳамроҳлари ва қабул қилувчи мамлакат учун кутилмаганда қарор қабул қилади.\n23 июн куни Кремл 24 июнда Ғалабанинг 75 йиллиги муносабати билан Москвада бўлиб ўтадиган парадда иштирок этувчи хорижий мамлакатлар раҳбарларининг рўйхатини эълон қилди. Рўйхатда БМТга аъзо мамлакатлардан атиги еттитасининг раҳбари бор. Улар Беларус, Қозоғистон, Қирғизистон, Молдова, Сербия, Тожикистон ва Ўзбекистон президентларидир. Шунингдек, ўзини мустақил дея эълон қилган ва мустақилигини Россия тан олган, аммо жаҳоннинг кўплаб давлатлари Грузиянинг таркибий қисми дея тан оладиган Абхазия ва Жанубий Осетия раҳбарларининг ҳам келиши кутилмоқда.


Токсивенол эритма – medu.uz – Дорилар ҳақида маълумотлар ўзбек тилида\nHome Йўриқномалар Токсивенол эритма\nфаол моддалар: 150 мг троксерутин, 1,5 мг карбазохром;\nёрдамчи моддалар: натрий хлориди, натрий гидроксиди ва/ёки хлорид кислотаси, инъекция учун сув.\nТаърифи: тўқ сариқ рангли тиниқ эритма.\nИнъекция учун эритма дори шакли шошилинч даволашда ва тез терапевтик самара кузатилиши зарур бўлган ҳолатда қўлланади.\nДозалаш тартиби ва даволаш курси индивидуал: мушак ичига суткада 3-9 мл.\nПрепарат ножўя самараларсиз, яхши ўзлаштирилади.\nПрепарат қон-томирлар деворининг структураси ва ўтказувчанлигига нисбатан аскорбин кислотасининг таъсирини кучайтиради.\nАмпуланинг ичидаги эритмани таркибида аскорбин кислотасини сақловчи эритмалар билан аралаштириш мумкин эмас.\nПрепаратнинг дозасини атайлаб ёки бехосдан ошириб юбориш симптомлари кузатилмаган. Дозаси ошириб юборилганида – симптоматик даволаш ўтказилади.\nИнъекция учун эритма 3 мл дан сариқ рангли шиша ампулаларда. 5 ампула контур уяли ўрамда. 2 контур уяли ўрам қўллаш бўйича йўриқномаси билан бирга картон қутига жойланган.


“Электрон соғлиқни сақлаш” тизими қачон жорий этилади? - Халқ сўзи\n17:08 07 Май 2019 Жамият\nОлий Мажлис Қонунчилик палатасининг Инновацион ривожланиш, ахборот сиёсати ва ахборот технологиялари масалалари қўмитаси томонидан Республика ихтисослаштирилган онкология ва тиббий радиология илмий-амалий тиббиёт маркази фаолиятида мазкур Қонуннинг ижро этилиши ҳолати ўрганилди.\nҚўмитанинг кеча бўлиб ўтган йиғилишида ушбу ўрганиш якунлари кўриб чиқилди.\nАмалга оширилган ишлар билан бир қаторда, муайян камчилик ва муаммолар мавжудлигига эътибор қаратилди. Хусусан, Марказда фуқароларга ахборот технологияларидан фойдаланган ҳолда етарли шароит яратилмагани қайд этилди.\nПрезидентимизнинг 2018 йил 7 декабрдаги Фармони билан тасдиқланган 2019 — 2025 йилларда Ўзбекистон Республикасининг соғлиқни сақлаш тизимини ривожлантириш концепциясида “Электрон соғлиқни сақлаш” тизимини жорий этиш каби бир қатор вазифалар белгиланган бўлиб, уларнинг бажарилиши ҳам сустлигича қолаётир. Чунончи, Марказ томонидан шу кунгача беморларни масофадан шифокор қабулига ёзиш имконияти яратилмаган. Навбатни бошқариш бўйича ҳеч қандай тизим ўрнатилмаган, “электрон навбат”, масофадан навбатни банд қилиб қўйиш имкони йўқ.\nБундан ташқари, Марказдаги ягона маълумотлар базаси (канцер-регистр) ишлари ўз аҳволига ташлаб қўйилган ва бугунги кунда республика бўйича умумий ягона электрон рўйхат мавжуд эмас.\nБу ерда, шунингдек, рўйхатдан ўтган беморларнинг электрон карталари жорий қилинмаган. Унга қарашли таъмирланаётган бино лойиҳасида эса алоқа воситалари, шу жумладан, телефон ва локал тармоқларни ўрнатиш кўзда тутилмаган.\nМарказнинг амалда ишлаб турган поликлиникасида эса зарур ахборот инфраструктураси яратилмаган. Масъул шифокорларнинг хоналари локал тармоққа уланмаган, мавжуд компьютер воситалари ва улардаги дастурий маҳсулотлар маънан эскирган, хизмат компьютерларининг бирортасида ҳам лицензия асосидаги операцион тизим ва дастурлар ўрнатилмаган.\nҚўмита аъзолари ўрганишлар давомида Марказдаги мавжуд 124 та компьютернинг аксарияти носоз ҳолда эканини, ички локал тармоқни улаш орқали ахборот алмашиш имконияти филиалларда ҳам етарли яратилмаганини аниқладилар. Мисол учун, Наманган филиалида мавжуд 28 та компьютердан 6 таси, Фарғона 2-сон филиали 8 та компьютердан 4 таси ички локал тармоққа уланган, холос.\nЮқоридаги ҳолатлардан келиб чиқиб, депутатлар Марказ фаолияти бўйича ўзларининг жиддий эътирозларини билдириб ўтдилар. Айни чоғда фуқаролар учун онлайн маслаҳат, электрон навбатни ташкил этиш, беморлар билан навбат асосида ишлашда тизимли ёндашувни шакллантириш, тегишли норматив ҳужжатлар ишлаб чиқиш юзасидан фикр-мулоҳазалар билдирилди.


Жанубий Кореяда ёқилғи нархининг кўтарилишидан норози бўлган юк машина ҳайдовчилари иш ташлаш уюштиришди.\nНорозиликлар микрочиплар ва нефт-кимё маҳсулотларини ишлаб чиқариш учун зарур бўлган ҳом ашёларни етказиб бериш қисқариши мумкинлиги билан хавф солмоқда, дея хабар бермоқда Reuters.\nБу жуда қисқа вақт ичида бир қатор соҳаларга ўз таъсирини ўтказди.\nХусусан, Hyundai Motor’нинг йирик завод комплексида ишлаб чиқариш 2 бараварга қисқарди ва бу бир неча йирик компаниялар, жумладан, юз йиллик POSCO компаниясига таъминот узилиб қолишига сабаб бўлди.\n«Юк машина ҳайдовчиларининг иш ташлашлар туфайли биздаги ишлаб чиқаришда узилишлар бор, умид қиламизки, ишлаб чиқариш жараёни имкон қадар тезроқ нормал ҳолатга қайтади», – дейди Hyundai вакили.\nHyundai Ульсандаги заводларида одатда кунига 6000 дона автомобиль, жумладан, Genesis ва Ioniq 5 EV ишлаб чиқаради.\nКонтейнер ташишдаги узилиш ва тўхташлар\nОммавий ахборот воситаларининг хабар беришича, мамлакатдаги контейнер ташишнинг 80 фоизини ташкил этувчи Пусан портида юк ташиш нормал даражадан учдан бирга тушган. Оқибатда портларда контейнер ташиш ҳам кескин секинлашган. Инчеон портида бу ҳолат меъёрий даражадан 20 фоизга тушди, иш ташлашларнинг катта қисми содир бўлган саноат маркази Улсан портида контейнер ташиш бутунлай тўхтатилган.\nНорозилик намойишлари сони юқори даражада.\nAssociated Press маълумотларига кўра, норозилик намойишларида 7,5 минг нафар ҳайдовчи иштирок этмоқда. Уларнинг касаба уюшмалари тасдиқлашича, норозилар сони ҳукумат баҳолаётганидан кўра анча юқори ва касаба уюшма таркибига кирмайдиган кўплаб юк машина ҳайдовчилари ишга чиқишдан бош тортишмоқда.\nХорижий манбаларнинг қайд этишича, автомобиль саноати иш ташлашлар глобал чип танқислигидан азият чекаётган секторга қўшимча босим ўтказишини билдириб, намойишларни “ўта худбинлик” деб атаган.\nБугунги кунда Жанубий Корея яримўтказгичлар, смартфонлар, автомобиллар, аккумуляторлар ва электрон қурилмаларнинг йирик етказиб берувчиси ҳисобланади. Бу мамлакатда содир бўлаётган воқеалар у ёки бу тарзда автомобилсозлик соҳасида ҳамкорлик ўрнатилган қатор мамлакатлардаги бошқа компанияларга ҳам салбий таъсир кўрсатиши мумкин.\nКиритилди: 14:49 14.06.2022. Ўқилди: 2104 марта. Фикрлар сони: 4 та.


Спорт марказларига боришдан аввал… нималарни билиш керак? — Dilkashradio.com\nРақс қоматни кўркамлаштиради, озиш учун эса фитнес ёки аэробика билан шуғулланиш керак. Бу каби маслаҳатларни аксарият аёлларимиз дугонасидан кўп бора эшитган бўлса, ажаб эмас. Тўғри, кўпчилик рақс, йога, аэробика, даволовчи гимнастика ва шу каби муолажаларга қоматини сақлаш ёки шунчаки қизиқиш туфайли қатнашишади. Аммо булар ҳам жиддий муолажа тури бўлиб, баъзан мураббийнинг махсус билимга эга бўлмаганлиги туфайли уларнинг фойдаси сезилмаслиги ёки энг ачинарлиси, акс таъсир этиши мумкин. Реабилитолог-шифокорларнинг фикрича, барча жисмоний машқлар мутахассис-мураббий ёрдамида бажарилиши лозим. Гап махсус даволовчи машғулотлар ҳақида эмас, балки ҳозирда урфга айланган фитнес, пилатес, рақс тўгараклари ҳақида бормоқда.\nСиз шунчаки, қўшнингиздан эшитиб ёки дугонангиз тавсияси билан рақсга ёки фитнесга боришингиз яхши эмас. Авваламбор, саломатликни тиклаш учун гимнастиканинг у ёки бу турини танлашдан аввал шифокор кўригидан ўтишингиз лозимлигини унутманг. Албатта, қон ва пешоб таҳлили муҳим ўринни эгаллайди. Масалан, камқонлик билан турли ҳаракатлар ва машқларни бажаришга тананинг кучи етмайди. Унда пешоб тахлили нимага керак, дерсиз? Пешобни текширишдан маъно шуки, у орқали буйракнинг фаолияти ва имкониятлари ўрганилади. Одатда, спорт зал ёки рақс студиясида малакали мутахассислар тиббий маълумотга эга бўлишади. Негаки даволовчи гимнастика ва массаж тиббий муолажа бўлиб, уни фақатгина тиббиёт ходими олиб бориши лозим. Мураббий машқларни белгилашда беморнинг касаллиги ҳамда жисмоний иш қобилиятини инобатга олиши керак.\nБиринчи бор соғломлаштириш марказига келганингизда, сиздан саломатлигингиз ҳақида суриштиришлари лозимлигини унутманг. Сиз мақсадингиз хоҳ рақсни ўрганиш, хоҳ озиш ёки умурт-қангизни тузатиш бўлсин, авваламбор, мутахассис жисмоний аҳволингиз билан қизиқиши керак. Сиздаги муаммодан келиб чиқиб, мутахассис машқлар босими ва вақтини белгилаб беради. Яна шунга аҳамият берингки, машғулотлар бошланишидан олдин мураббий сизнинг юрак уришингизни текшириб кўриши керак. Агар бундай текширишлар ва сўровлар бўлмаса, демак, сиз мурожаат этган марказ талабларга жавоб бермайди. Нима қилиш керак? Агар болани жисмоний машғулотларга олиб бормоқчи бўлсангиз: 1. Авваламбор, болага бу машғулотлар нима учун кераклигини аниқлаб олинг: қизиқиши ёки профессионал ўсиш учун. Шундан келиб чиқиб, машғулот тури ва қанча вақт шуғулланиши мумкинлигини аниқлаб олинг.\n2. Машғулот тури нафақат сизга, балки боланинг ўзи учун ҳам қизиқарли бўлиши керак. 3. Болада жиддий касалликлар бўлмаса, уни 6-7 ёшидан спорт тўгаракларига беришингиз мумкин. Лекин спортнинг оғир турлари билан жиддий шуғулланишга ҳали эрта. Масалан, 10 ёшдан кураш билан шуғулланиши, 16 ёшдан эса штангалар кўтариши мумкин. 4. Машғулотларни бошлашдан олдин мураббий ота-оналардан боланинг соғломлиги ҳақида маълумотнома ёки даволаш гимнастикасига берилган шифокор тавсиясини сўрайди. Агар жисмоний машғулотлар билан ўзингиз шуғулланмоқчи бўлсангиз: 1. Машғулот пайтида аҳволингиздаги ўзгаришларга аҳамият беринг. Ҳар қандай ўзгаришларни мураббийга маълум қилинг. 2. Агар сизни юрак-қон томир касалликлари, шу жумладан, қон босимининг ошиши безовта қиладиган бўлса, фитнес билан шуғулланиш сизга мумкин эмас. Сизга йога машқлари кўпроқ мос келади.


Мингбулоқдаги "илғорлик" бир хонадонга миллионлаб зарар келтирди\n20:33 22 Июля 2019\nБош прокуратура ҳузуридаги Мажбурий ижро бюросининг Наманган вилоят, шаҳар, туманлар бўлимлари томонидан мунтазам равишда ўтказилаётган тарғибот ва назорат тадбирлари давомида айрим истеъмолчиларнинг тармоқлардан ноқонуний фойдаланаётганига ҳам чек қўйилмоқда.\nХусусан, Мингбулоқ туманидаги “Ингичка” маҳалла фуқаролар йиғини ҳудудида навбатдаги кўрик давомида Илғор кўчасида яшовчи Абдураҳмоновлар хонадонида электр ҳисоблагичдан ташқари тармоқга уланиб олгани аниқланган.\n“Ҳеч ким билмайди” қабилида иш тутган хонадон соҳиблари уйнинг том қисмидан яширин равишда ҳисоблагичдан ташқари тармоқдан ноқонуний фойдаланаётгани аён бўлди. Хонадон эгаларига нисбатан далолатнома расмийлаштирилиб, етказилган зарар ҳисоб-китоб қилинганда салкам 39 миллион сўмни ташкил этди.\nАгар истеъмолчи тармоқдан эгри йўл билан эмас, аксинчи қонунга асосан фойдаланганда эди зарар суммаси оилавий бюджетни бошқа катта бир қисмини тўлдиришга кетармиди? Афсус...\nМажбурий ижро бюроси Наманган вилояти бошқармаси катта инспектори.


ЭНГ ЯХШИ ҚЎШИҚЛАР ВАТАН ҲАҚИДА\nЯхши қўшиқ инсон қалбининг нозик торларини чертиб, унга маънавий қувват бағишлайди. Агар у Ватан мадҳига, юрт шаънига бағишланган бўлса, аҳамияти янада юксалади.\nТошкент шаҳрида жойлашган ҳарбий қисмларнинг бирида Ҳаво ҳужумидан мудофаа қўшинлари ва Ҳарбий ҳаво кучларига қарашли ҳарбий қисм ва муассасаларда хизмат бурчини ўтаётган муддатли ҳарбий хизматчилар ўртасида «Аскар қўшиғи» танловининг саралаш босқичи бўлиб ўтди.\nТанлов ҳарбий хизмат бурчини ўтаётган муддатли ҳарбий хизматчиларнинг мусиқа, куй-қўшиқлар ва саънатнинг турли йўналишларига қизиқишларини ошириш, истеъдодини юзага чиқариш, мардлик ва матонатини мадҳ этувчи, миллий армиямиз билан ғурурланиш ҳиссини уйғотувчи ватанпарварлик йўналишида янги қўшиқлар яратиш мақсадида ташкил этилган. Иштирокчиларни нуфузли ҳакамлар ҳайъати баҳолаб борди.\nТанлов натижаларига кўра, «Саф қўшиғи» йўналишида оддий аскар Дониёр Собиров, «Эстрада» йўналишида оддий аскар Сулаймон Давлетмуратов, «Лирик» йўналишда оддий аскар Муслимбек Отабоевлар фахрли 1-ўринни қўлга киритди. Ғолибларга ташкилотчилар томонидан диплом ва эсдалик совғалар топширилди ҳамда якуний босқичга йўлланма берилди.


Наманган туман ИИБ Қўриқлаш бўлими ходими, ўзини ўлдирмоқчи бўлган аёлнинг ҳаётини сақлаб қолди\n28 Август 2018 15:10 2234\nИчки ишлар ходимларимизнинг катта қисми ўз хизмат вазифаларини қойилмақом қилиб уддалашларини ҳаммамиз яхши биламиз. Бироқ бугунги кунда ИИВ таркибида хизмат олиб бораётган шундай ходимлар ҳам борки, улар ўзларига белгиланган вазифадан ташқари, инсон ҳаёти ва хавфсизлиги учун қилиниши керак бўлган ҳар қандай ҳаракатга тайёр турадилар.\nНаманган туман ИИБ Қўриқлаш бўлими ходими, кичик сержант Музаффар Жумабоев ҳам ана шундай ҳар сонияда сергак тургувчи фидойи ходимлардан биридир. Ўзига белгиланган Наманган тумани Қоракўл қишлоғи ҳудудидаги Сирдарё кўприги хавфсизлигини таъминлаш билан бирга, ёш ходимларга устозлик ҳам қилиб келаётган тажрибали ходим ҳисобланади.\n20 август куни кундузи иккилар чамасида кўприк олдига яқинлашиб кела бошлаган ёш жувон, Музаффар Жумабоевда шубҳа уйғотди. Негадир аёлнинг кўриниши ғалатироқ эди. Тўхтатиб, бу ерда бўлиши сабаби сўралганда, кўприк устида сайр қилмоқчи эканини айтади. Шубҳали кўрингани учун қайд дафтарига исми шарифи ёзиб олинади. Аёл ўз йўлига кетади. Бироқ ҳушёр ходим аёлнинг ортидан бироз масофа билан секин аста кузатганча одимлаб боради. Кўприк ўртасига етганда, бирдан кўприк қирғоғига чиқишга уринган аёлни Музаффар Жумабоев аранг тўхтатиб қолади. Аёл эса ўзини қўйиб юборишни, ҳаётдан тўйиб кетганини, ўзини сувга ташлаб ўлдирмоқчи эканини айтади. Ички ишлар тизимида кўп йиллик тажрибага эга бўлган Жумабоев, психологик далда берувчи гаплар билан аёлни тинчлантиришга эришади ва кўприк четидан олади. Сўнгра аёлдан олинган маълумотлар асосида унинг турмуш ўртоғига телефон қилади. Аёл истиқомат қиладиган МФЙ раиси, участка инспектори, маҳалла вакиллари ҳамда аёлнинг оила аъзолари кўприкка етиб келишади.\nМаълум бўлишича, Наманган туманида яшовчи, 1992 йилда туғилган, икки фарзанднинг онаси Б.Ў. воқеа куни эрталаб турмуш ўртоғи билан оилавий масалаларда жанжаллашиб қолади ва уйдан чиқиб кетади. Оиласи аъзолари Музаффар Жумабоевдан телефон қўнғироғи бўлгунга қадар уни қидиришаётган экан.\nҚўриқлаш хизмати ходимининг сайъ-ҳаракатлари билан бир инсоннинг умри сақлаб қолинди, икки норасида бола етим бўлмади, энг асосийси “онаси ўзини ўлдирган” деган тавқи лаънат билан яшамайдиган бўлди. Бир оила эркаги ўзининг жанжали оқибатида турмуш ўртоғи ўзини ўлдирди деб жиноий жавобгарликка тортилишдан қолди...\nМузаффар Жумабоевдек ходимлар бор экан, жамиятимизда ички ишлар ходими деган ном шарафли унвон бўлишда давом этаверади..\n2017-01-04 11:17:57 1239\n2016-12-25 10:29:03 1107\n2016-12-17 22:30:52 1469\n2017-02-05 13:31:04 1483\n2017-02-02 20:11:06 1147


Нур-Султон: 21 °С\nНур-Султанда коронавирусга қарши курашга меценатлар ҳам ёрдам бермоқда\nАвтомобиль йўллари қурилиши қай йўсинда олиб борилмоқда\n7-9 июль кунлари об-ҳаво маълумотлари\n50 киши Японияда кучли ёмғир қурбони бўлди\nҚизилўрдада кислород ишлаб чиқариш цехи қурилади\nҚозоғистонда 115 киши коронавирусдан соғайди\nҚозоғистонда Соғлиқни сақлаш вазирлиги касалхоналарни онлайн тарзда кузатишни бошлади\nАвстралия 100 йил ичида илк бор штатлар ўртасидаги чегараларни ёпади\nДори-дармонларни Қозоғистон ҳудудига олиб кириш тартиби осонлаштирилди\nКоронавирус: Ўз-ўзини даволаш мумкинми ва ниқоб кийиш керакми\nҚозоғистонда коронавирус юқтирганлар сони эллик мингга яқинлашди\nОб-ҳаво: Бир қатор вилоятларда огоҳлантириш эълон қилинди\nБир ҳавта ичида Қозоғистонда 76 киши коронавирусдан вафот этди\nДунёда коронавирус билан касалланганлар сони 11,4 миллиондан ошди\nBRUSSEL. Kazinform - Коронавирус эпидемиясининг пасайиши кузатилган давлатлар, агар улар назоратни заифлаштирса, эпидемиянинг иккинчи тўлқинига дуч келишлари мумкин. Бу ҳақда Жаҳон соғлиқни сақлаш ташкилотининг фавқулодда вазиятлар дастурининг раҳбари Майкл Райан душанба куни бўлиб ўтган онлайн-брифингда маълум қилди, дея хабар беради Kazinform махсус мухбири.\nCOVID-19: Энг ёмони ҳали олдинда - ЖССТ\nМайкл Райаннинг сўзларига кўра, дунё эндигина коронавирус пандемиясининг биринчи тўлқинининг ўртасига етиб келди. Сабаби касаллик Марказий ва Жанубий Америкада, Жанубий Осиё ва Африкада авжига чиққан. Касалликнинг тарқалиши тўлқинга ўхшашдир: ўсгандан кейин пасайиш кузатилади ва кейин инфекция яна бошланади.\nЖССТ маълумотларига кўра, мутахассислар «иккинчи тўлқин» тушунчасини қуйидагича изоҳлайдилар: биринчи тўлқинда беморларнинг сони минимал даражага туширилади ва бир неча ойдан кейин касаллик яна авжига чиқади.\n«Ва бир неча ойдан кейин бу кўплаб мамлакатларда акс этади», - деди Райан.\nШу билан бирга, пандемиянинг иккинчи босқичи мавсумий грипп пайтига тўғри келиши мумкин.\nШу муносабат билан, дунё мамлакатлари коронавирус учун тестларни тўхтатмасдан, соғлиқни сақлаш соҳасида кенг қамровли чораларни кўришни ва унинг тарқалиш йўлларини ўрганишда давом эттиришлари керак.\nМуаллиф: Тимур Дуйсекеев


Дилшод исмли бу йигит уч опа-сингилнинг эркатой укаси эди. Бир уй аёллар орасида ўсгани учунми, табиати ҳам ҳалимдек, қарашлари мулойим, хуллас, дийдаси қаттиқлардан эмасди. Батафсил... Янги шарх қўшиш 23 ЙИЛЛИК САДОҚАТ, 23 ЙИЛЛИК ДАРД...\nБатафсил... Янги шарх қўшиш ЎСМИР ЁШИДАГИ ЎҒЛИМДА ОИВ АНИҚЛАНДИ... Батафсил... Янги шарх қўшиш «АСРАБ ОЛГАН БЎЛСАК ҲАМ, ҲАҚИҚИЙ ФАРЗАНДИМИЗСАН!»\nҲаётни кемага ўхшатаман. Тақдир денгизимавжлари қай йўналишга бурса, ўша томонга бурилади. Батафсил... Янги шарх қўшиш УНУТИЛГАН ЧАҚАЛОҚ\nБатафсил... Янги шарх қўшиш «ИРИМЧИЛИГИМ ФАРЗАНДЛАРИМ ҲАЁТИДА АКС ЭТДИ…»\nБатафсил... Янги шарх қўшиш Бой келинлар ҳам йиғлайди...\nБатафсил... Янги шарх қўшиш Эгизаклар\nБир ҳафтадан кейин менинг тўйим, афсуски, эгизагим Зуҳра билан ойим тўйимга келишмайди. “Сен каттасан-ку, боролмаганимга хафа бўлма. Ишдан жавоб беришмайди, кетсам, ишсиз қоламан. Россия бир қадам жой бўлса экан...” деди ойим. Томоғимга нимадир тиқилгандек бўлди. Аслида, Зухрадан бор-йўғи тўрт дақиқа олдин туғилганман. Лекин ойим, негадир, доим унга ёш боладек, менга эса катталардек муомала қилардилар.\nБатафсил... Янги шарх қўшиш «Жон бермайман! Жон бағишлайман!»\n«Қушга айланган онам...»\n«БИЗНИ ТАҚДИР БИРЛАШТИРГАН...»\n«Оёқларим ишламаса ҳам, тақдиримдан розиман»


РАНГЛАР ЖИЛОСИ – Сирдарё вилояти касаба уюшмалари ташкилотлари бирлашмаси Кенгаши\nБахтигул Убайдуллаева Гулистон шаҳридаги 2-сонли мусиқа ва санъат мактабида таҳсил олади. У табиат шайдоси, шу боис манзара жанрида ижод қилади. Ёш мусаввирнинг ижодий ишлари билан танишганда, улардаги табиатнинг ёрқин манзаралари, юртимизнинг кўркам, бетакрор гўшалари, шунингдек, қадимий обидалар акс этган суратлар эътиборимизни тортди.\nБахтигул устози Наби Жумаевдан ранг-тасвир сирларини ўрганмоқда.\nГуруҳимизда ўн нафар ўқувчи сабоқ олади, – дейди Н.Жумаев. – Бахтигул ўзининг интилувчанлиги, тиришқоқлиги, меҳнаткашлиги билан бошқа ўқувчилардан ажралиб туради. Шунингдек, рангларни танлашга, фасллар билан ранглар уйғунлигини акс эттиришга алоҳида эътибор беради. У бир неча кўрик-танловларда фаол қатнашиб, юқори баҳоларга сазовор бўлган.\nЯқинда бўлиб ўтган тасвирий санъат фестивалида Бахтигул бир неча ишлари билан иштирок этди. Кўргазмадаги юзлаб асарлар орасида у чизган суратлар ажралиб турарди. Улар мутахассислар томонидан юқори баҳоланди.\nФестивал якунига кўра Бахтигул Убайдуллаева Ўзбекистон Баддий академиясининг кумуш медалига сазовор бўлди.\nЁш мусаввир изланишда давом этмоқда.\n← МЕҲНАТИ -БАХТИ УНИНГ\nҚЎШ УСТУНЛИ АЙВОН →\n13.06.2018 sirdaryo ОРОМГОҲЛАРДА ҚУВНОҚ ТАДБИРЛАРda fikr bildirishni o'chirish\n20.04.2016 sirdaryo ЖАЖЖИ ИСТЕЪДОДЛАР НАМОЙИШИda fikr bildirishni o'chirish


Кения пойтахти Найробида мухолифат ва тарафдорлари уюштирган норозилик намойиши куч билан тарқатиб юборилди.\nХабарларга кўра, мамлакат полицияси намойишчиларга қарши кўздан ёш оқизувчи газ ва сув сепадиган қурол ишларган. Кенияда ўтказилган президентлик сайловининг натижалари эълон қилингандан сўнг мамлакатда зўравонликлар авж ола бошла. Амалдаги президент Мваи Кибаки сайловнинг ғолиби деб, эълон қилинган бўлсада, мухолифат вакиллари сайлов натижалари соҳталаштирилганини иддао қилмоқда.\nКения бош прокурори сайлов натижалари мустақил ташкилотлар томонидан текширилишини таклиф қилди.\nАйни пайтда жаҳоннинг етакчи давлатлари Кениядаги сиёсий бўҳронга ечим топишга ҳаракат қилмоқда.


Президентнинг Олий Мажлисга ва халққа мурожаати қанчага тушди - Anhor\nAnhor Все посты Президентнинг Олий Мажлисга ва халққа мурожаати қанчага тушди\nSky Events МЧЖ зал ижараси, кофе-брейк, тушликни ташкил қилган. Тадбир меҳмонларининг сони 1700 киши. 2020 йил 20 декабрда компания тадбир концепцияси, овқатлар, мебель конструкцияси ва ўтказиладиган майдон ускуналарининг конструкциялари элементларини мувофиқлаштириши керак эди. Бунда шартномага 2021 йил 22 апрель санаси қўйилган.\nФуршет 1495 кишига мўлжалланган. Менюда – гўштли деликатеслардан корнишонлар билан ассорти, ягил нўхат билан товуқли фрикассе.\nМатбуот учун кофе-брейк 100 кишига мўлжалланган. Менюда – мини-сомса, десертлар, қуруқ мевалар, ёнғоқлар, ичимликлар.\nТушлик 205 кишига мўлжалланган (VIP). Менюда – олчали қайла билан филе-миньон, байрам палови, сабзавотлар ва лимонли қайла билан судак филеси.\nОвқатларнинг умумий қиймати – 1,1 млрд сўм. Саҳна безаклари ва зал ижараси – 558 млн сўм.\nЮридик шахслар реестрига мувофиқ Sky Events МЧЖ ози-овқат маҳсулотларини етказиб бериш ва ресторан фаолияти билан шуғулланади. Устав жамғармаси – 6,2 млрд сўм. Мажидов Бобомурод Бахронович – компания таъсисчиси (100%).\nГуллар билан безаш\n2021 йил 4 январда Meadow МЧЖ билан 358 млн сўмга шартнома тузилган. Хусусан, компания тирик кесилган гуллардан ва декоратив яшил ўсимликлардан саҳна учун, монитор остида икки томондан, колонна остида, товуш колонкаси остида, минбарда ва унинг пастида, столда, журнал столида, комодда ва санузелда турувчи гирляндалар ва композицияларни тайёрлаган.\nЮридик шахслар реестрига мувофиқ Meadow компаниясининг асосий фаолияти – ихтисослашган дўконларда гуллар ва бошқа ўсимликлар, уруғлар, ўғитлар, уй ҳайвонлари ва улар учун ем билан чакана савдо. Устав жамғармаси – 1,1 млрд сўм, таъсисчилар – Ғуломов Саидмурот Набиевич (99,9%), Ғуломов Саидбобур Саидмуротович (0,1%).\nБиз аввлроқ президент қароргоҳида тушлик қанча тушгани ҳақида ёзгандик.\nАҚШ давлат котибининг ўринбосари Венди Шерман 2021 йил октябрь ойида Ўзбекистонга ташриф буюради. Бу ҳақда АҚШ Давлат департаментининг хабарида айтилади,...\nСамарқанд туманида М37 Самарқанд–Бухоро–Туркманбоши халқаро автомобиль йўлининг «Самарқанд автомобиль ҳалқа йўли» қисмида йўлни тўсиб қўйган ва унда транспорт воситаларининг ҳаракатланишига...\nИккинчи фуқаролиги борлиги ҳақида хабар бермаганлик учун жавобгарлик жорий этиш режалаштирилмоқда\nОлий Мажлис Қонунчилик палатасининг депутатлари бошқа давлат фуқаролигини олган ва бу ҳақда Ўзбекистон давлат органларини хабардор қилмаган ўзбекистонликларни жавобгарликка жалб...\nТошкентдаги Ботаника боғи ноёб табиий-ўсимлик марказига айлантирилади


Си Цзиньпин Шавкат Мирзиёевга табрик йўллади - xabar.uz\nСи Цзиньпин Шавкат Мирзиёевга табрик йўллади\n23.03.2020 13:07 0 2626\nХитой етакчиси Си Цзиньпин Наврўз байрами муносабати билан Ўзбекистон президенти Шавкат Мирзиёевга табрик йўллади.\n«Хитой ҳукумати ва халқи номидан, шахсан ўз номимдан Сизни ва Сиз орқали Ўзбекистон ҳукумати ва халқини Наврўз байрами муносабати билан самимий табриклашга ижозат бергайсиз.\nКейинги йилларда Хитой-Ўзбекистон ҳар томонлама стратегик шериклик муносабатларида ижобий ривожланиш тенденцияси сақланиб турибди. Сиёсий ўзаро ишонч муттасил мустаҳкамланмоқда, «Бир макон, бир йўл»ни биргаликда амалга оширишда салмоқли натижаларга эришилди, мамлакатларимиз халқаро майдонда фаол ва самарали ҳамкорлик қилмоқда. Буларнинг барчаси Хитой-Ўзбекистон муносабатларини янада ривожлантиришда кенг истиқболлар очмоқда. Хитой ва Ўзбекистон коронавирус эпидемиясига қарши биргаликда курашишда бир-бирини қўллаб-қувватлаб, яқиндан ҳамкорлик қилаётгани икки томонлама алоқаларда юксак даражага эришилганини намойиш этмоқда. Мен буни юксак қадрлайман» -, дейилади Хитой раҳбари табригида.\nШавкат Мирзиёев табрик Си Цзиньпин


Мамадали МАҲМУДОВ: “Ўзбекистонни тарк этмасам менга тинчлик беришмайди… « O'zbekiston ERK Demokratik Partiyasi\nМамадали МАҲМУДОВ: “Ўзбекистонни тарк этмасам менга тинчлик беришмайди…\n03 June 2016 - 10:25\nМамадали МАҲМУДОВ: “Ўзбекистонни тарк этмасам менга тинчлик беришмайди, хотиржам яшашга йўл қўйишмайди деган тўхтамга келдим….”\nЎзбекистон режимининг сал кам 17 йиллик собиқ маҳбуси, миллатпарвар адиб Мамадали Маҳмудов 75 ёшида ватандан айро яшашга осонгина кўнган эмас.\nЎзбекнинг севимли ёзувчиси юртни тарк этишдек мудҳиш қарорга ўз-ўзидан келган эмас.\nМамадали Маҳмудовни шунга мажбур қилишмоқда.\nРежим, ундаги илдиз отган коррупция, қонунсизлик ортидаги қаро қилмишлар адибни беватан қилишга қасд қилмоқда.\nАдибда мамлакатни тарк этишдек аламли қарор қабул қилишга ундовчи, мажбурловчи сабаблар сероб.\nГарчи қамоқхона қийноқларидан қутилган бўлса-да, уй тутқунлигида ўтирган адибнинг ҳар қадами ўлчовда, ҳар сўзи синовда.\nДейлик, озодликка чиққан адибнинг Бешкекка боришига монелик қилишди. Қозоғистонга, Аҳмад Яссавий қабрини зиёрат қилишдек орзусини сароб этишди.\nФарзандларининг хотиржам ҳаётига таҳдид этишди, тинчини бузишди.\nОзодликка чиққан бўлса-да эркнинг таъмини тотган эмас, режимнинг қонли панжалари адиб бўғзини бир бор бўлса-да қўйган эмас, ҳамон чангаллаб турибди.\nМамадали Маҳмудов ҳамон тузим тўрида.\nПровардида, асрлик аламидан алангаланган адиб бир неча бор Ўзбекистон президентига мурожаат этишга мажбур бўлди.\nБу режимнинг жирканч қиёфасини ўз асарларида муттасил тарзда фош қилди.\nЁзганлари, ёнганларининг мукофоти адибга қимматга тушадиган бўлди.\nАйни дамда режим Мамадали Маҳмудовнинг оиласини иқтисодий танглик исканжасида эзиш пайида.\nАйнан ана шу истакда 2016 йилнинг 30 май куни адибнинг уйига режимнинг содиқ малайлари томонидан босқинчилик уюштирилди.\nРафиқамнинг қаттиқ қичқириғидан уйғониб кетдим. Чиқиб қарасам, ҳовлининг том баробар баланд деворидан уйга ўн киши ошиб тушган, – дейди Мамадали Маҳмудов, – Куппа-кундуз куни уйга босқинчилар бостириб киришдими деб ўйлабман. “Кимсизлар? Сизга нима керак? Ўзганинг хусусий мулкига сўроқсиз нега томдан ошиб тушасиз?” деган саволимга жавобан зўраовнлар “Биз газ идорасиданмиз. Газдан хонадонингизда 850 миллион сўмлик қарздорлик ҳисобланган. Қўнғироқ чалдик, дарвозани очмадингиз. Зудлик билан қарзларингизни тўлашингизни талаб қиламиз. Акс ҳолда газингизни узиб кетамиз” дея дағдаға қилиб қолишди. “Ҳужжатларингизни кўрсатинг, эҳтимол ўғридирсиз? Исм-шарифларингизни айтинг?” дея талаб қилдим. Бироқ улар ўзларини таништиришдан, ҳужжатларини кўрсатишдан бош тортишди. 2016 йилга қадар ойма-ой газ ҳақини тўлаб келганмиз. Рафиқам газнинг тўлов квитанцияларини олиб чиқиб кўрсатган бўлишига қарамасдан, “Газ ҳисоблагич ўрнатилмаган. Бу квитанцияларингиз бекор. Бизда янги қонун чиққан. Газ ҳисоблагич ўрнатилмаган хонадон соҳиблари ойига 750 минг сўмдан тўлаши белгилаб қўйилган. Сизлар 2010 йилдан то 2016 йилга қадар ойига 750 минг сўмдан тўлашга мажбурсиз. Бу 850 миллион сўмни ташкил қилади. Токи тўламас экансиз, газни узиб кетамиз” дейишди. “Қани, ўша қонунингни кўрсатчи?” десак, кўрсатишмайди, парвойига ҳам келтиришмайди, – куйинади адиб.\nБунингдек бедодликдан юрагини чангаллаб қолган Мамадали Маҳмудов бехуш йиқилди. “Тез ёрдам” машинаси биринчи тез тиббиёр ёрдам кўрсатиб, адибни хушига келтиргач, дарҳол шифохонага олиб кетиш лозимлигини билдирди.\nБироқ, босқинчилар адибнинг аянчлиаҳволига ҳам қараб ўтиришмади. Темир нарвонларини қўйиб, яна томга чиқишди ва газ қувирларини арралаб, кесиб кетишди.\n3 қаватли, маҳобатли ҳовлида истиқомат қиладиган қўшним бор, – дейди Мамадали Маҳмудов, – Газ трубаларини кесиб кетишгач, ўша қўшнимни чақиртирдим. Ойига газга қанча тўлаши билан қизиқдим. Ҳамсоям газнинг ойлик тўлов квитанцияларини кўтариб чиқди. Қиш кунлари 300 минг сўмдан, ёзнинг иссиқ кунларида 100 минг сўмнинг нари-берисида газ ҳақи тўлашаркан. Уларнинг уйи ҳайҳотдек, уч қават. Ертўласи билан тўрт қават бўлиб, ертўлага ҳам газ уланган экан. Аммо уйларига ҳали газ ҳисоблагич ўрнатилмаган. Умуман олганда маҳалламиздаги 80 фоиз аҳолининг хонадонига газ ҳисоблагич қўйилмаган. Биз бир неча йиллар олдин газ ҳисоблагич ўрнатишларини сўраб Мирзо Улуғбек туман газ идорасига ариза билан мурожаат қилганмиз. Бироқ эътиборсизлик қилишган. Нега биз ойига газ истеъмоли учун 750 минг сўм тўлашимиз керак? Бизнинг нонвойхонамиз йўқ. Пишириқ цехимиз ҳам мавжуд эмас. Ахир олаётган нафақамга мушук ҳам офтобга чиқмайди-ку?! Ойига 750 минг сўм газ ҳақи тўлаш деган гаплар қаердан чиққан. Бу аҳолининг ойлик иш ҳақига мувофиқ келмайди-ку. Бу қандайин ҳақорат! Дўхтирлар менга “Қимирлаш, ўриндан туриш мумкин эмас, ётишингиз керак” дея тайинлаб кетган бўлишларига қарамасдан, қўни-қўшниларникига чиқиб суриштирдим. Буни қарангки, 10 кишилик газ идорасининг босқинчилари бирорта қўшнимнинг эшигини қоқмаган, уйги бош суқмаган. Барча бало менга, менинг уйимга қаратилган экан. Газ ҳақидаги қонунлари фақат Маҳмудовдан ундиришга қаратилганми? Токи менга ўша қонунларини кўрсатишмас экан, мен уларнинг ҳаракатлари холис эканлигига ишонмайман, – дея оташин бўлади адиб.\nПойтахт шаҳарда чўп, ўтин, учоқ деган гап бўлмаса. Шу сабаб Мамадали Маҳмудовнинг бутун оиласига қизлари Ватан Маҳмудова уйидан уч маҳал иссиқ овқат қилиб, келтириб бериб турибди.\nДарвоқе, Маҳмудовлар оиласи туман газ идорасига арз қила-қила уй деворидан ошиб тушган 10 нафар “газовик” ниқобидаги босқинчилардан бирининг шахсини аниқлашга муваффақ бўлишди. “Банда” бошлиғи Мирзо Улуғбек туман газ идораси ходими Ғанишер Аҳмадалиев эканлиги маълум бўлган.\nАзборойи асабийлашганимдан мана энди чап оёғим, чап қўлимни ололмасдан ўтирибман. Бу нима деган гап ахир. Қўлимизда газ истеъмоли учун 2016 йилга қадар ойлик тўлов квитанциялари бўла туриб, яна 850 миллион сўм қарздорлик ҳисоблаб ўтиришса. Уйингга 10 киши бўлиб девор ошиб тушишса, газ қувирларингни узиб кетишса. Тинчгина яшашга қўйишадими булар, ёки йўқми? – дея арзу ҳол қилади адиб.\nАдибга кўра унинг мавжудлиги, ёзувчи эканлиги фарзандларининг хотиржам яшашига соя солмоқда. Мамадали Маҳмудов ортидан бутун бир оила жабр қўрмоқда.\nЯшаш шу қадар қийинлашиб кетганки, рўзғорни тебратишга қурбимиз етмайди. Зўр-баъзўр кун ўтказмоқдамиз. Халқни хароб қилди, муродлари ҳосил бўлди. Яна нима исташади булар. Нафас олишимизни ҳам кўп кўришмоқдами? – дея ғам чекади адиб, – Лоақал бир кун бўлса ҳам халоватда кун кўрсам дейман. Бехавотир яшашни истайман. Ўзбекистонни тарк этмасам менга тинчлик беришмайди, хотиржам яшашга йўл қўйишмайди деган ўйдаман….\nХалқни уйғоқ қатлами вакилларининг қўзини ўйиш режимининг энг асосий шиори, энг олий мақсади эканлигига шубҳа йўқ.


Сенсация: Туркия Президенти Ражаб Эрдған Путинни террорист дебди, араблар Туркия ва Эронга қарши бирлашмоқчи - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n18:04 - Сенсация: Туркия Президенти Ражаб Эрдған Путинни террорист дебди, араблар Туркия ва Эронга қарши бирлашмоқчи\nҚашшоқлик ва қолоқликда Ўзбекистон билан айни даражада бўлган Судан ва Чад давлатларига шу кунларда сафар қилган Туркия Президенти Ражаб Эрдўғон бу ўлкаларда ўзига кўрсатилган ҳурматдан эси айланиб қолди, шекилли, Владимир Путинни “ҳамкорлик қилиб бўлмайдиган террорист” деб аташгача борибди. Бу ҳақда Reuters бугун хабар тарқатди.\nХабарда шундай дейилади. Башар Асад – ҳақиқий террористдир, давлат даражасида терроризм билан шуғулланган одамдир”.\nЭй, ўқувчиларимиз, кечиринг Эрдўған Россия Президенти Владимир Путинни эмас, унинг ҳамкори - Сурия Президенти Асадни террорист деган экан. Аммо, Россия Суриянинг сўнги йиллардаги энг яқин ҳамкори бўлганини эътиборга олсак, Путин ҳам террорист бўлиб чиқади-ку. Аммо, шу йўналишда фикрлашга бошласак, сўнги икки йилда Россия, Сурия ва Эрон билан оғиз-бурун ўпишаётган Ражаб Эрдўғоннинг ўзи ҳам террорист бўлиб чиқмайдими? Йўқ, у террорист бўлиб чиқолмайди, сўнги йилларда у ўз мамлакатида шундоғам терроризмдан қолишмайдиган ишлар қилмоқда, юзлаб журналистларни, минглаб ўқитувчиларни гўёки давлат тўнтаришига урунишда иштирок этганликда айблаб ишларидан улоқтирмоқда, кўпларини қамоқхоналарга ташламоқда. Эй, ўзбеклар, кўз олдингизга келтироласизми, оддий ўқитувчилар давлат тўнтаришида иштрок этишлари мумкинлигини?\nМасаланинг бошқа тарафи ҳам бор. Ражаб Эрдўғоннинг Эрон билан оғиз-бурун ўпишиши араб давлатларини ғазабга солмоқда. Туркиядаги энг катта “Миллиёт” газетаси бугун тарқатган хабарга кўра, Бирлашган Араб Амирликлари давлатининг Ташқи Ишлар Вазири Анвар Каргаш араб давлатларини Эрон ва Туркияга қарши бирлашишга чақрибди.\nЭслатиб ўтиш керакки, араб давлатлари Эрон билан яқинлашиб бораётган Қатарга қарши санкциялар киритиб, унинг бошини балога қўйгандилар. Бу кетишда араб давлатлари Туркияга қарши ҳам санкциялар киритшлари мумкин. Шундай бўлса, Яқин Шарқда яккамохов бўлиб қоладиган Эрдўған Турк Дунёси билан алоқаларга кўпрпоқ эътибор беришга бошлайдими? Йўқ, у Россиянинг қучоғидан чиқолмайди. Бу икки давлатнинг парчаланиб кетиш эҳтимоллиги эса, ортиб бораверади.


Каттақўрғон шаҳридаги 20 та ёнғинда фуқаролар 60 миллион 221 минг сўм зарар кўрган - zarnews.uz\nКаттақўрғон шаҳар фавқулодда вазиятлар бўлими ходимлари томонидан Каттақўрғон шаҳридаги 37 та маҳалла фуқаролар йиғини ҳудудида, бозорлар ва тиббиёт муассасаларида ёнғин хавфсизлиги талабларига риоя этиш, унинг олдини олиш, бартараф қилиш тўғрисида тарғибот ишлари ва СЭОМ ходимлари билан ҳамкорликда дезинфекция ишлари олиб борилмоқда.\nОлиб борилаётган тарғибот ишларига қарамасдан, Каттақўрғон шаҳри ҳудудида жорий йилнинг ўтган олти ойи давомида 20 та ёнғин содир бўлди. Ёнғинларнинг 1 таси давлат ташкилотида, 17 таси аҳоли яшаш хонадонларида, 2 таси эса автомашиналарда юз берган.\nУшбу ёнғинлар натижасида фуқароларга 60 миллион 221 минг сўм моддий зарар етган. Хусусан, 2020 йилнинг июнь ва июль ойларида автомашиналарда содир бўлган ёнғинлар автомашинани техник кўрикдан ўтказмаганлиги сабабли двигатель қисмидаги электр симларидаги қисқа туташув оқибатида содир бўлган.\nҲайдар чаман маҳалласи Нуронийлар кўчасидаги хонадонлардан бирида газ ва ҳаво аралашмасининг қисқа муддатли чақнаши оқибатида содир бўлган ёнғинда яшаш уйининг 40 квадрат метр майдони ва уй жиҳозлари зарар кўрган.\nКаттақўрғон шаҳар ФВБ профилактика инспектори.\nТеглар: ёнғин Каттақўрғон шаҳри


Максим Бакиевнинг "максимум"и\n29 май 2022, Тошкент вақти: 11:33\nМаксим Бакиев ҳукумат лавозимини эгаллагунига қадар муваффақиятли бизнесмен сифатида танилган эди.\nҚирғиз мухолифати президент Бакиевнинг Қирғизистондаги "максимум" амаллардан бирини эгаллаган кичик ўғли Максимнинг "мамлакатни хусусий фирмага айлантириш" мақсадини кўзлаëтганидан бонг урмоқда.\nПрезидент Бакиевнинг Қирғизистон Тараққиёт, инвестиция ва инновация агентлиги раҳбарлигига тайинланган кенжа ўғли Максим Бакиев ўз ташкилотнинг тўрт асосий йўналишини, яъни “максимум программаси”ни эълон қилди.\nМаксим Бакиев ўз раҳбарлигидаги ташкилот йўналишларини эълон қилар экан, асосий эътибор уй-жой муаммосини ҳал этиш ва саноатни ривожлантиришга қаратилганини таъкидлади:\n- Энг аввало ипотека ширкати тузилади. Бу лойиҳанинг мақсади Бишкекда 100 минг, Ўшда 50 минг квадрат метр уй-жой қуришдир. Иккинчидан, қишлоқ хўжалигини молиялаштирадиган микрокредит ширкати тузилади. Учинчидан, агросаноатни техника билан таъминловчи лизинг компанияси ташкил этилади. Тўртинчидан эса “Агроозиқовқат” ширкати фаолияти кенгайтирилади, деди Максим Бакиев.\nБу лойиҳаларани амалга ошириш учун маблағ Максим Бакиев раҳбарлигидаги Тараққиёт, инвестиция ва инновация агентлиги таркибига қўшиб юборилган Қирғизистон Тараққиёт жамғармасидан олинади.\nБу жамғарма 2006 йилда ташкил этилган бўлиб, у асосан Қирғизистондаги олтин конлари, давлатнинг жаҳон фонд биржаларидаги активларидан тушган даромадлар ва хориж кредитлари асосида Қамбарота ГЭСлари қурилишини молия билан таъминлар эди.\nҚирғизистон Тараққиёт жамғармаси бундан ташқари давлатга қарашли барча мол-мулкдан тушаётган даромадларни ҳам назорат қилар эди.\nҚирғизистон Хавфсизлик кенгашининг собиқ раҳбари Мирослав Ниёзов Тараққиёт, инвестиция ва инновация агентлигига Максим Бакиевнинг раҳбар этиб сайланиши ва Қирғизистон Тараққиёт жамғармасининг бу агентлик таркибига киритилиши билан Бакиевлар оиласи мамлакатни “хусусий фирмага айлантириш мақсадини амалга ошира бошладилар”, деб ҳисоблайди.\n- Аввало улар “Қирғизистонни хусусий фирмага айлантириб оламиз”, деган мақсадда мана шундай сиёсат олиб боришмоқда. Максим Бакиев эълон қилган йўналишларда давлат даражасида фикрлаш етишмайди. Унинг йўналишлари хусусий тадбиркор дунёқарашини акс этдиради.\nҚирғизистон дунёдаги жуда кўп кўрсаткичлар бўйича ортда қолган. Тараққиёт, инвестиция ва инновация агентлигининг асосий йўналиши Қирғизистонни халқаро меъёрларда белгиланган кўрсаткичларга олиб чиқиш бўлиши керак эди, дейди Мирослав Ниёзов.\nАйрим мутахассислар фикрича, Тараққиёт, инвестиция ва инновация агентлиги таркибига Қирғизистон Тараққиёт жамғармасининг киритилиши билан, Максим Бакиев қирғиз ҳукуматини тўлалигича назорат қилиш имкониятига эга бўлган. Чунки қонунчиликка биноан Қирғизистон Бош вазири Тараққиёт жамғармаси директорлар кенгашининг раиси бўлиб ҳисобланади. Жамғарма эса бундан буён фақат Максим Бакиевга бўйсунади.\nҚирғизистон Тараққиёт, инвестиция ва инновация агентлигини эса мамлакатдаги барча тузилмалар фаолиятини кузатиб борадиган парламент эмас, фақат Қирғизистон президенти Қурмонбек Бакиевгина назорат қилиш ҳуқуқига эга.\nБироқ Қирғизистон президентига мойил бўлган сиёсатчилар бу иддаолар асоссиз эканини айтадилар. Уларга кўра, Максим Бакиев бугунги кунда мамлакат учун энг керакли бўлган тўрт йўналишни танлаб олган.\n- Менимча, бу тўрт лойиҳа жуда тўғри танлаб олинган. Улар қандай ишга оширилишини эса вақт кўрсатади, дейди Қирғизистон Бош вазирининг собиқ ўринбосари Эсенгул Ўмуралиев.\nМаксим Бакиев 29 октябрда президент фармони билан Қирғизистон Тараққиёт, инвестиция ва инновация агентлиги раҳбари лавозимига тайинланган эди.\nУ Бакиевлар оиласининг юқори лавозимдаги давлат амалига тайинланган олтинчи вакили бўлди.\nПрезидентнинг катта ўғли Марат Бакиев Миллий хавфсизлик хизмати раҳбарининг ўринбосаридир.\nПрезидентнинг укаси Жениш Бакиев Давлат қўриқлаш хизматини бошқаради. Қолган укалари - Марат Бакиев Қирғизистоннинг Германиядаги элчиси, Одил Бакиев Қирғизистоннинг Хитойдаги элчихонаси ходими, Қанибек Бакиев Жалолободдаги “Ирис” округи ҳокимидир.


«Ўзбeктeлeком» яна интeрнeт-каналларни арзонлаштирди - Terabayt.Uz\n2018 йил 10 июлдан Халқаро пакетли коммутация марказига уланган оператор ва провайдерларга Интернет-канал тарифлари 1 Мбит/с учун 244 958 сўмдан 176 682 сўмга пасайтирилди. Бу ҳақда «Ўзбeктeлeком» акционерлик компанияси хабар бермоқда.\nШунингдек, Транспорт магистралини эксплуатация қилиш маркази орқали уланган Ўзбекистон Республикаси оператор ва провайдерларига ҳам, сиғим ва ҳудудидан қатъи назар, Интернет канал учун нархлар пасайтирилиб, Компания томонидан ягона тариф белгиланди.\nАввалроқ, тариф 1 Мбит/с учун уланиш ҳудуди ва канал сиғимидан келиб чиққан ҳолдан 410 000 сўмдан 309 550 сўмгача нархланар эди. 12 июлдан бошлаб ҳудуди ва сиғимидан қатъи назар 1 Мбит/с учун тариф нархи 265 000 сўмни ташкил қилади.\nУшбу қадам минтақавий интернет-хизматлар бозорини ривожлантириш учун қулай шарт-шароитлар яратади.\nФойдаланувчиларда туғилувчи муҳим саволлардан бири: «Интернет охирги истеъмолчи учун учун арзонроқ бўладими?» Баҳс ва мунозараларнинг олдини олиб шуни айтиб ўтиш керакки, истеъмолчилар учун Интернетнинг охирги нархига таъсир қилувчи қатор омиллар мавжуд. Ҳар бир провайдер тақдим этувчи хизматларининг нархларини мустақил равишда белгилайди, дейилади хабарда.


21 сентябрь, 2020, 20:59\nТеглар:Суперлига | Сўғдиёна | Қўқон-1912 | Даврон Файзиев\nCoca Cola Суперлигаси 16-тур доирасидаги "Сўғдиёна" - "Қўқон-1912" учрашувидан кейинги матбуот анжуманида меҳмонлар катта мураббийи Даврон Файзиев иштирок этди. Бу ҳақда "Қўқон-1912" клуби матбуот хизмати хабар берди.\n- “Сўғдиёна” жамоасини ғалаба билан табриклайман. Ўйин ҳақида гапирадиган бўлсам, мана иккинчи ўйиндирки, ўхшаш ҳолат содир бўлмоқда. Биринчи гол ўтказиб юборгач, футболчиларимизда руҳий тушкунлик яққол сезилмоқда. Бу ҳолат “Бухоро” билан бўлган баҳсдан кейин пайдо бўлди. Футболчиларга ўйин охиригача курашиш лозимлигини тушунтиряпмиз. Бугун иккинчи таймнинг бошидаги қизил карточка ҳам ўз таъсири ўтказди.\nБош мурабийимиз айрим сабабларга кўра, ўйинда қатнаша олмади. Шундай бўлса-да, Бахтиёр Аъзамович билан телефон орқали гаплашдик. Мураббийлар штаби таркиб ва ўзгаришларни келишиб олгандик. Аммо режаларимиз иш бермади. Иккинчи давра давом этмоқда. Юқори ўринларни эгаллашни ўйласак, яхши натижаларни қайд этишимиз лозим. Футболчиларни бундай ҳолатдан олиб чиқиш ҳақида ўйлаяпмиз. Бугун ўн киши бўлиб қолган бўлсак ҳам ёмон ўйнамадик, ҳимояга ётиб олмадик. Лекин футболда натижага қаралади. Йигитларга раҳмат айтган ҳолда “Бунёдкор”га қарши баҳсга тайёргарлик кўрамиз.\nАгар эътибор берган бўлсангиз, “Бухоро” билан бўлган баҳсда иккинчи гол, “Металлург”га қарши ўйинда биринчи гол ва бугунги голларда ҳам ҳимояда хатога йўл қўйилди. Биринчи даврада яхши ўйнагандик. Фақат ҳимоячиларни айблаш ноўрин. Мағлубиятда барча айбдор. Биз мураббийлар ҳам. Хатолар устида ишлаймиз.\nБош мураббиймизнинг қачон тузалишини билмаймиз. Жамоамиз шифокори бу саволга жавоб беради.\nЭлементар хатолар футболчилар маҳорати билан боғлиқ деб ўйлайман. Бунда майдонни айблаб бўлмайди. Ютишни истаган жамоа тўғри пас беришни билиши, олдинга пас беришни ўрганиши лозим. Маҳорат йиллар давомида келади. Ишлаш керак. Ўйнамаган хато қилмайди. Ҳамма инсон. Футболчилар ҳам бундан мустасно эмас, - деди Даврон Файзиев.\n2 уринга чикиш имкон бор Эди нима гап нима сабаб мухлислар шокда давай КОКОН узингни курсат\nLIVE "Сўғдиёна" - "Навбаҳор": Матнли трансляция


ЎЗБЕКИСТОН ВА БЕЛАРУСЬ ЎРТАСИДА ДИПЛОМАТИК МУНОСАБАТЛАР ЎРНАТИЛГАНИНИНГ 25 ЙИЛЛИГИГА - Ўзбекистон овози газетаси\nБеларусь раҳбари Беларусь — Ўзбекистон ҳамкорлиги кўплаб муҳим йўналишларда изчил ривожланиб бораётганини чуқур мамнуният билан қайд этган.\nАлександр Лукашенко «ўзаро англашув, ишонч ва ҳурматга асосланган давлатлараро амалий мулоқот бундан кейин ҳам мамлакатларимизни барқарор ривожлантириш ҳамда беларусь ва ўзбек халқларининг фаровонлиги йўлида мустаҳкамланиб бораверади», деб ишонч билдирган.\nЎзбекистон Президенти Шавкат Мирзиёев ўз мактубида мустаҳкам дўстлик ришталари, ўзаро ҳурмат ва қўллаб-қувватлаш, умумий манфаатларни ҳисобга олиш тамойилларига асосланган Ўзбекистон — Беларусь ҳамкорлигининг бугунги даражасини мамлакатимиз юксак қадрлашини таъкидлаган.\n«Биргаликдаги саъй-ҳаракатларимиз ва кўп қиррали ҳамкорлигимизни кенгайтиришга бўлган ўзаро интилиш туфайли биз қисқа фурсатда аниқ натижаларга эришдик», дейилади мактубда.\n«Ўзбекистон ва Беларусь ўртасидаги ҳамкорликни сифат жиҳатидан янги босқичга кўтариш, уни аниқ амалий мазмун билан бойитиш учун олдимизда ҳамкорлигимизнинг мавжуд салоҳиятини тўлиқ ишга солишдек муҳим вазифа турибди, — деб қайд этган давлатимиз раҳбари. — Шу маънода, Сизнинг Ўзбекистонга ташрифингизни интизорлик билан кутяпман. Бу бизга ўзаро муносабатларимизнинг барча жиҳатларини ҳар томонлама муҳокама қилиш, шунингдек, яқин йилларга мўлжалланган ҳамкорлигимизнинг истиқболли йўналиш ва лойиҳаларини белгилаб олиш имконини бериши шубҳасиз».


“UZAUTO MOTORS”ДАН КУТИЛГАН ЯНГИЛИК – Telegraph\n“UZAUTO MOTORS”ДАН КУТИЛГАН ЯНГИЛИК\nChevrolet Equinox ва Tracker моделларига шартномалар тузишни бошланганлиги ҳақида хабар беради.\nCHEVROLET EQUINOX - бу шунчаки ҳаракатланишнинг оддий бир усули эмас. Замонавий технологиялар ва янги имкониятларнинг жорий этилиши сизнинг ҳаракатланиш хавфсизлигингизни таъминлайди ҳамда автомобилингизда ўтказган ҳар сониянгиздан завқ олиш имкониятини беради.\nСизга янгиланган Chevrolet Equinox RS комплектацияси қуйидаги имкониятларни тақим этади:\n- Тўлиқ светодиод оптикаси;\n- Адаптив (мослашувчан) круиз-контрол;\n- Орқа тарафдаги транспорт воситаларининг ҳаракати ҳақида огоҳлантириш тизими;\n- Кўриниши чекланган жойлар мониторинги;\n- Олд ўриндиқни вентиляцияси;\n- Премиум динамик тизим;\n- Хавфсизликни таъминлаш тизими (пиёдаларни аниқлаш, тўқнашув хавфи мавжудлиги ҳақида огоҳлантириш, йўл чизиқларини назорат қилиш ва ҳоказо).\nCHEVROLET TRACKER - бу ўзига ўзгача, ихчам, замонавий ва кўп қиррали кроссовер излаётганлар учун. Янгиланган Chevrolet Tracker LT ва RedLine комплектацияси ўзининг климат - контроли, ҳайдовчи ўриндиғида электрон бошқарув имконияти ва сунъий тери билан қопланган ўриндиқларининг мавжудлиги билан аввалги моделлардан фарқланади. Сиз юқорида келтирилган кенг имкониятли комплектациялардаги автомобил моделларини CHEVROLETнинг расмий дилерлик марказларидан сотиб олишингиз мумкин.\nChevrolet Equinox (2021 йил модели)\n- бошланғич комплектация*: 260 000 000 сўм\n- RS комплектацияси: 360 000 000 сўм\nChevrolet Tracker (2021 йил модели)\n- бошланғич комплектация*: 145 130 000 сўм\n- LT комплектация: 201 740 000 сўм\n- RedLine комплектация: 208 696 000 сўм\n* Бошланғич комплектациядаги автомобилларни сотиб олиш истагини билдирган харидорлар дилерлик марказлари ёки info@uzautomotors.com электрон манзилига сўров қолдиришлари лозим. Етарли миқдордаги сўровлар жамланганидан сўнг, компания ушбу автомобилларни харидорларга етказиб берилишини таъминлайди.


Ўзбекистон ва Хитой 11 ҳужжатни имзолади\n26 ноябр 2020, Тошкент вақти: 04:10\nЎзбекистон ва Хитой расмийлари Тошкентда энергетика, савдо-иқтисодий, сайёҳлик, темир йўл, қурилиш, тиббиёт соҳаларидаги ўзаро ҳамкорликка оид 11 ҳужжатни имзоладилар.\n“Синхуа” агентлигининг хабар қилишича, ҳужжатлар Хитой давлат кенгаши раисининг ўринбосари Ли Кэцяннинг Тошкентга расмий сафари доирасида қабул қилинган. Расмий Тошкент номидан шартномаларни Ўзбекистон бош вазирининг биринчи ўринбосари Рустам Азимов имзолаган.\nЯкшанба куни Ли Кэцянни Оқсарой резиденциясида Ўзбекистон президенти Ислом Каримов қабул қилган эди.\nЎзА хабарида айтилишича, мазкур учрашув чоғида икки томонлама ҳамкорлик, халқаро ва минтақавий масалалар муҳокама қилинган.


Озишнинг янги 4 усули! - Yoshlar.com\n1. Гарвард университети олимлари ширинлик истеъмол қилиш оқибатида келиб чиққан ортиқча тана вазнга эга аёллар ўртасида антиқа тажриба ўтказишди. Иштирокчиларнинг ҳар бирига икки қисмга ажратилган шоколад тарқатилди. Тажриба шартига кўра ширинлик ўрамидан аста-секинлик билан олиниб, ейилди. Тадқиқот мақсади ширинлик ўрамининг иштаҳага қай йўсинда таъсир этишини текшириш эди. Маълум бўлишича, шоколад қутиси ёки ўрамидан ажратиб ейилса, тўйинганлик ҳисси кеч пайдо бўлади. Акси қилинганида эса иштаҳани назорат қилиш осон кечаркан.


Ўзбекистон президенти Шавкат Мирзиёев 18 февраль куни Наманган вилоятига жўнаб кетган.\nПрезидент матбуот хизмати маълумотига кўра, ташрифдан асосий мақсад – аввал қўйилган вазифалар ижросини кўриш, маҳаллалардаги шароитни ўрганиш, аҳолини ўйлантираётган муаммолардан келиб чиқиб, навбатдаги режаларни белгилашдир.\nСафар давомида Мирзиёевнинг вилоятдаги саноат корхоналари, қишлоқ хўжалиги лойиҳалари, бунёдкорлик ишлари билан танишиши режаланган.\nИкки ҳафта муқаддам Ўзбекистон президенти Фарғона шаҳридаги “Шодиёна” маҳалласига кутилмаган ташриф уюштириб, у ердаги аҳволни танқид қилгани ортидан шаҳар ҳокими, прокурори, ички ишлар бошқармаси бошлиғи ва солиқ инспекцияси раҳбарлари ишдан бўшатилганди. Мазкур воқеадан сўнг маҳаллий мулозимлар Фарғонадаги раҳбарлар вазиятига тушмаслик мақсадида “қолоқ маҳалла”ларни зудлик билан обод қилишга киришган. Озодлик манбаларига кўра, ҳашар кўринишида бўлаётган бу жараёнда тадбиркорлар ва идора-ташкилотлар ҳомийликка мажбурланмоқда.


Бахтинисо. Шеърлар & Ҳалима Аҳмад. Менга Қуёшни юбор (Бахтинисога мактуб) - Behzod Fazliddin\nЁшлар давраси Жамият ва маънавият Ижод ва эътиқод\nОктябрь 15, 2017 Sayt muallifi\t1 изоҳ\nЮрагимни тутса қушлар кўз ёши.\nМезонлари менга – сафарга чиқса,\nҲаёт қайси дилдан чалаётир бонг?\nТушларимга шошиб кираётир тонг.\nМудом титрар эди қарасам –\nЮрагимга келиб қўнган-у,\nБунчалар тинч оқади сойлар!\nНа тўлқин бор, на-да бирор мавж,\nЁ уйқуга кетдими улар?\nСен қайларда юрибсан тентиб,\nТушунсанг-чи, дунёга малол\nМенинг ғамгин безовталигим.\nСен кетган йўлларга тўйиб қарайман,\nХотиржам қарайман, юракларим нам:\n«Ахир ҳар лаҳзани яшамоқ мумкин,\nКўҳна кўнгилдаги кўҳна ишқда ҳам».\nҚарайман, ҳаммаси ўз ҳудудида,\nҲеч нега керакмас тасалли, далда.\nФақат… шу ҳолимда… шу нигоҳларим\nЁдингга суриниб кетмаса бўлди.\nБу шамоллар тиним билмайди,\nБу шамоллар – эрка шамоллар.\nСен ҳам битта эрка шамолдай\nЭнди мен – энг тоза жазоман.\nСиз ранжиманг, тушунинг ахир\nГоҳ бездирса, оқу қоралар,\nБахтинисо (Маҳмудова) 1993 йили Қашқадарё вилояти Чироқчи туманида туғилган. «Юрт келажаги» Республика танлови ғолиби. «Ҳовучдаги юрак», «Уфққа йўл» номли шеърий тўпламлари чоп этилган.\nУйқумга кўчгани сира тушлармас,\nМен барига кўндим,\nКўзимга ажинлар солиб ўтади.\nБир дил истаб,\nТуннинг елкалари толиб ўтади?\nМен барига кўндим.\nМен интиқ шамоллар келмайди кириб.\nГарчи остонамда гуллар қадамлар,\nГарчи томонларни оламан териб.\nМен барига кўндим…\nҒам йўқ ғамимга.\nФақатки, юрагим… беҳузур, бешон,\nМинг йилки, кўникмас кўникканимга.\nМЕНГА ҚУЁШНИ ЮБОР\nБугун ҳам осмон булутга тўлган. На ёғади, на қаергадир бош олиб кетади бу қайсар булутлар. Нимагадир булутларнинг оғирлигида ёдимга сен тушасан. Шошилиб телефон рақамингни тераман. Узоқ кутаман, аммо сен жавоб бермайсан, хавотир оламан. Ўзи кейинги пайтларда ҳамма нарсадан хадиксираб яшаяпман. Гўё ичим тўла бегона-бешафқат аланга-ю, бир дардкаш йўқ уни ўчирадиган. Руҳимда ғалати суратларни чизиб ўтиради нотаниш мусаввир. Уни аввал кўрмаганман, чизган суратлари Пикассонинг санъатига ўхшайди…\nРостини айтсам бу мавҳумликдан чарчаб кетдим. Йўқ-йўқ, асло ундай ўйлама, ношукр эмасман, аммо лоқайд ҳам эмасман. Кеча уйимиз олдидаги бозорчага чиқдим. Бозорчани роса айландим. Худди қуёш атрофидан нима учун айланаётганини билмаган заминдай айландим. Ўзи нима харид қилиш учун чиққаним ҳеч ёдимга келмайди. Менга масхараомуз тикилиб турган сотувчилар нигоҳидан чарчаб, яна уйга қайтдим. Уйимга киришим заҳоти нонга чиққаним ёдимга тушди. Ортимга қайтишга ўзимда куч топа олмадим. Ростини айтсам, сотувчилардан уялдим. Аслида мен билан уларнинг неча пуллик иши бор. Лекин ҳолимни ҳаммадан яширгим келса, нима қилай? Дарров моғорлаган нонларни совуқ сувда чайдим-да, газда яхшилаб қизартириб олдим. Кўрдингми, демак менинг насибам ана шу моғорлаган нонларда бўлган.\nСен жуда мард ва жасоратли қизсан. Ҳеч қачон аҳволингдан нолиганингни эшитмаганман. Аммо, биламан, бардошингнинг қайсидир нуқтасида балки қисматингни ёзғирарсан…\nЭсингда бўлсин, бу кенг дунёда яшаётган инсон зоти борки, барчаси бемор. Ўйлаётгандирсан, омади чопиб, катта бойликка, шону шуҳратга эришган инсонларда қандай дард, қандай армон бўлиши мумкин, деб.\nСинглим, улар барчамиздан ҳам беморроқ, касали оғир уларнинг. Тирноқлари қонаб шон-шуҳратни маҳкам чангаллаб, бойлигини уйқу билмас кўппакдек асрашнинг ўзи бўладими?!\nБиласан, карман. Вақтида ёшлик шавқи билан радиода тўғридан-тўғри олиб бориладиган эшиттиришларда қулоқчинни кийиб, сайрайвердим, сайрайвердим. Мен нодон билмабманки, техникага раҳм-шафқат деган нарса бегона. Кунлардан бир кун қулоғим чиппа бекилди. Дўсту ёрлар даврасида ўтираман, тураман сурат янглиғ. Уларнинг оромижон суҳбатидан бебаҳралигим баъзан алам қилади. Аммо ўша даврадаги қайсидир дўст кези келиб мендан сўрайди: – Эшитдингми фалончининг гапини, сенга теккизиб айтди…\n– Йўқ, эшитмадим – дейман. (Аслида ҳам эшитмаган бўламан.) Ўша паллада фалакдан қуйилган ёқимли нур руҳимга сингиб бораётганини ҳис қиламан. Чунки мен эшитмадим деб бир бечоранинг елкасидаги гуноҳни сидириб ташлайман. Яратганнинг меҳрибонлигини кўр, у мени гуноҳлардан фориғ этиш учун карликни туҳфа қилди.\nБахтинисо, сен инсоннинг инсонга муҳтожлигини мендан кўра кўпроқ ҳис қиласан. Ёшим бир жойга борганда билдимки, бу муҳтожлик пучдан-пуч экан илоҳий муҳтожлик олдида. Нега дейсанми?!…\nҚачонлардир тузалмас дардга йўлиқдим. Кун сайин ғорнинг оғзидаги шам мисоли сўниб боравердим. Қўл-оёғим ишламас, кўзим зўрға кўрарди. Мендан хабар олиш учун гала-гала дўстлар, ғанимлар келишар, гўё кўнглимни «Ҳеч нарса кўрмагандай, тузалиб кетасан», деган алмисоқдан қолган гап билан кўтаришарди. Уларнинг таскинлари мени баттар аламзада қилар, аллақандай ботқоққа чўктириб юборар эди. Энди бутун жисмим билан, охирги кучим билан ўлим васвасасига дучор бўлган эдим. Бир пайтлар тантиқланиб: “Менга алла айт, ўлим, Эрка қизинг бўлойин”, деган шоирадан ному нишон қолмаган эди. (Ҳозир ўша ҳолатимни эсласам, нақадар ожиз, нақадар мунофиқ эканман, деб ўйлайман. Самодан кўз тикиб турган Унинг олдида уяламан.)\nОдамларнинг кўнгил сўраши, менга ўлимдан хабар олиб келгандай туюлаверарди. Охири зарра-зарра бўлиб парчаланиб кетган руҳимни зўр бериб, бир жойга йиға бошладим. Ва дедимки: Эй мени кўргувчи, дардинг ширин экан, васлинг ундан-да ширинроқ бўлса керак…\nМен овозсиз ҳайқирар эдим, йиғилган бор руҳим билан жаранглардим. Ҳайқириб-ҳайқириб ухлаб қолибман. Уйқу аралаш қулоғимга бир овоз келди:\n“УНДАН қўрқасанми, УНГА қараб югур…”\nУ ҳолат ажиб эди. Ўша ажиблик ичида УНГА томон шамолдай югуравердим, югуравердим. Охири бир жойда тўхтадим. Тўхтаган жойим сабр бўлди.\nКўзимни очсам, ёстиғим устига катта арвоҳкапалак қўниб, қанотларини тинимсиз қоқарди. У ким эди, билмадим. Билганим, ўша куни арига ўхшаб кетадиган узунчоқ ҳашарот тинимсиз қатнаб бир соат ичида деразамга лойдан ин қурди. Бировга айтсанг ишонмайди…. Ростдан ҳам илоҳий ҳодиса эди бу.\nБухорода бу лойдан ясалган инни «Хонаи ваҳмак» дейишади. Онам раҳматли болалигимизда бирор нарсадан қаттиқ қўрқсак, «Хонаи ваҳмак»ни сувда эзиб бизга ичкизарди. Ва биз ҳеч нарса кўрмагандай тузалиб кетардик. Энг қизиғи, докторлар менга ташхис қўйганда «Қаттиқ қўрқув асаб толаларини жароҳатлаган», деган эди. Шу ёдимга тушди-ю, ўғлимга деразадаги инни сувга солиб беришини айтдим. У ажабланиб юзимга бир қаради ва айтганимни қилди. Биламан, ўғлим мени ақлдан озган, деб тусмоллади. Унга эътибор ҳам бермай ваҳмак ини аралашган сувни ҳузур қилиб ичдиму яна уйқуга кетдим. Эрталаб турганимда дарддан фориғ бўлган эдим. Энди кўзим равшан тортган, ўзини ҳар куйга солиб жилванаётган ҳаётни бўй-басти билан кўриб турардим. Ишонасанми-йўқми, худди ҳеч нарса кўрмагандай оёққа туриб кетдим…\nСенинг зумрад орзуларинг бор. Орзу баробарида илоҳий мўъжизалар борлигига ҳам ишон, синглим. Ана шу ишончнинг ўзи умид деб аталади. Умидсиз қолиш даҳшатини кўп бор татиб кўрганман. Анча йиллар олди баҳайбат тушкунлик домига тушдим. Қайсидир ҳикоямда буни ёзганман, бир зумда йўқолиб қолдим. Ўша кунларнинг бирида тентираб юриб қаршимдан келаётган аёлга қаттиқ урилиб кетдим. Аёл жаҳлланиб:\n– Тентак-пентакмисиз, ақлингиз борми?! – деди.\n– Ақлим бор, умидим йўқ, – дедим, худди у менга умид топишга кўмаклашадигандай.\n– Ҳей, умидинг билан қўшмозор бўл! – деб қарғаниб қолди.\nБиласанми, синглим, мен ўша лаҳзада умид билан қўшмозор бўлишга тайёр эдим.\nҲаёт жуда катта дўконга ўхшайди. Ундан истаган нарсани топиш учун узоқ қидирасан. Топганингда эса кўнглинг деразасидан чин дунё кўриниб турган бўлади. Фақат умидинг бўлсагина излаган нарсангни осон ва тез топасан. Ўзимиздаги ожизликни енга олсаккина, умид бизни тарк этмайди.\nКўп ўйлайман, одам нега ожизланиб қолади, нега баъзида ўзини бошқаролмай қийналади? Ва яна қалбим қаъридаги йиртилиб, титилиб кетган китобни варақлаб саволимга жавоб топаман. Бизни фалак билан боғлаб турган нур арқони бор, ана шу нур арқонининг йўли тўсилса, биз ожизликка маҳкуммиз. Унинг йўлини эса қилган хатою гуноҳларимиз тўсиб қўяди.\nАйни дамда худди умрида гуноҳ қилмаган одамдай осмонўпар гапларни айтишга ҳаққим борми, деган бир савол мени калака қилади. Тўғри, фаришта эмасман, гуноҳларим кўп, энг муҳими, уларни англаяпман, шарҳлаяпман.\nОсмонга янада қуюқ булутлар бостириб келяпти. Болаликда уларни яхши кўрардим. Ахир булутларда дарё бор. Нега бугун бу дарёларни кўтаришга кучим етмаяпти. Улар пайдо бўлди дегунча қон босимим ошиб-тошиб кетади. Кескин қарияпман, шекилли. Бир куни автобусда рўпарамда онаси билан ўтирган қизалоқ жажжи бармоқчалари билан пешонамдаги ажинларни санади. Завқланиб кулдим. Кейин эса юрагим орқамга тортиб кетди. Гўё кимдир умримни санаётгандай, «Эҳ-ҳе шунча яшаб ҳали ҳам тирикмисан?», дегандай бўлди. Автобусдан туша солиб худди катта жиноят содир этган одамдай бошимни эгганча атрофимдагиларнинг нигоҳидан қочиб тез-тез юриб кетдим. Шу кетганимча кўнглимга кириб олдим. Ўзим кўрмаган ишқнинг ҳарир пардалари билан дунёдан кўнглимни тўсдим. Ўшанда кўнглимнинг дарахт янглиғ ўсганини кўрсанг эди…\nБахтинисо, сенинг умидларинг чиройли. Бир куни қўнғироқ қилиб сен билан узоқ суҳбатлашдим. Гап орасида: «Баъзан югургинг, дарахтларга тирмашиб чиққинг келадими?» деб сўрадим. Сен эса умидингдай чиройли овозда: «Югургим ҳам, дарахтларга тирмашиб чиққим ҳам келади. Аммо, армонни кўп ҳам безовта қилмайман, ҳеч қачон тушкунликка тушмайман, дединг, худди тўқайзорни оралаб, арслон наърасидан ҳузурланаётган одамдай…\nМен сендай кучли эмасман, аммо ўзимни енгишга қодирман, деб ўйлайман. Фақат баъзида улкан харсангтошга айланиб бораётгандай ҳис қиламан ўзимни. Оғирдан-оғир кўнглимни кўтариб юриш малол келади гоҳида. Ёзадиган нарсаларим жуда кўп, шундай кўнглим кун сайин оғирлашиб бораяпти. Гўё кимдир юрагимга саноқсиз ўқларни жойлагану уларни қоғозга туширсам қайноқ қўрғошинлар совиб қоладигандай, назаримда. Ростини айтсам, кейинги пайтлар шеър ёзиш ҳам бачканаликдек туюляпти менга. Тўғри, ҳиссиётнинг одамиман. Ёзиш хуружи тинч қўймаяпти. Аммо ёзганларимни бўйига, энига ўлчаб, ҳар бир сўзимни лупада текширгувчилар жонимга тегди. Улар шеъримдан туйғу эмас, менинг қисматимдаги хатоларни излашади, увиллашади, ҳуришади. Гарчи ҳозир шеър ёзиш бачканаликдай туюлаётгандек бўлса-да, қалбимда улкан бир олма дарахти гуллаб ётганини сезяпман. Ҳали бу дарахт шундай кўп ҳосил берадики, бутун умрим шеърга тўлиб кетади.\nСамимиятни, ҳалолликни соғинганман. Қалбингдаги тозалик, балки, сенга мактуб ёзишга ундагандир мени. Узоқдан-узоқ дардлашиш, кимгадир кўнглингдаги яраларни кўрсатиш телбаликдир, балки. Аммо сен мени тўғри тушунарсан, деб ўйлайман, синглим.\nҚизиқ, мактубимни якунлай деганда сен қўнғироқ қилиб қолдинг:\n– Яхшимисиз, опа!\n– Раҳмат, тузукман, фақат қуюқ булутлар ичидаман.\n– Вой, сизларда булутми? Бизда қуёш чарақлаяпти.\n– Ўша қуёшдан менга ҳам юбор.\nСен соҳилини излаб бораётган дарёдан қиқирлаб куласан, мен эса тобора пастлашиб, қон босимимни кўтараётган булутлар ичида туриб такрорлайман: Бахтинисо, менга ҳам қуёшни юбор…\n← Шукур Холмирзаев. Адабиёт ўладими?\nАъзам Ўктам: Сени топмоқ йўли – доим топинмоқдир… →\nИюль 20, 2019 Sayt muallifi 1\nОктябрь 19, 2017 Sayt muallifi 0\nОктябрь 5, 2016 Sayt muallifi 0\nБахтинисо. Шеърлар & Ҳалима Аҳмад. Менга Қуёшни юбор (Бахтинисога мактуб): 1 комментарий\nЯнварь 21, 2019 в 2:53 пп\nBa’zida shunday satrlar o‘qiysanki, ular osmonning musaffoligiga, beg‘ubor qalblar, pok yuraklar hamon urayotganligiga imon keltirishga va o‘z hayotini orzu bilan go‘zal yashashga umid bag‘ishlaydi.


Foreign Policy 2017 йилдаги энг беқарор қайноқ нуқталар ўнталигини маълум қилди\n11:54 / 08.01.2017\nАҚШнинг Foreign Policy журнали ўз талқинича, 2017 йилда янги ихтилофлар вужудга келиши мумкин бўлган қайноқ нуқталар ўнталигини тақдим қилди.\nБу ўнталикдан 6 йилдан бери фуқаролик уруши гирдобида қолаётган Сурия ўрин олди. Уруш оқибатида 500 минг киши ҳаётдан кўз юмган, 12 млн киши уйини тарк этишга мажбур бўлган. Ҳозирча мамлакат президенти Башар Асад қуролли ихтилофни тугаллашга ва бутун давлат устидан назоратни қўлга олишга муваффақ бўлолмаяпти. Бироқ ҳукумат қўшинлари томонидан декабрда Ҳалабнинг қайтарилиши Сурия инқирозидаги бурилувчи он бўлди.\nИроқда ИШИД жангарилари ҳукуматнинг мамлакатни бошқариш қобилиятига путур етказди, катта вайронагарчиликлар келтириб чиқарди ҳамда курд ва шиа сиёсий партияларини бир-бири билан табиий захиралар учун курашувчи фракциялар ва қуролли исёнчиларга ажратди. Мўсулни озод қилиш бўйича ўтказилаётган операция агар нотўғри йўл тутилса, муваффақиятсизлик билан якунланиши мумкин.\nУкраинанинг Донбасси ва коррупция гирдобида қолган Украина янада кўпроқ мавҳумлик томон йўналмоқда. Киев АҚШнинг янги раҳбарияти Россияга қарши санкцияларни бекор қилиши мумкинлигидан чўчимоқда. Украина президенти Пётр Порошенко ғарбнинг қўллаб-қувватловини кескин йўқотмоқда. Порошенконинг муаммолари парламент сайловлари ўтказилгандан кейин янада чуқурлашиши мумкин.\nАфғонистондаги қуролли ихтилоф ва сиёсий нобарқарорлик дунёдаги тинчликка жиддий хавф солади. Толиблар ўз позицияларини мустаҳкамламоқдалар, ИШИД жангарилари эса шиаларга ҳужум қилишни давом эттирмоқдалар. Афғон қўшинларининг заифлашгани жангарилар назоратсиз қолган ҳудудларни эгаллаб олишига олиб келиши мумкин.\nЯмандаги уруш эса гуманитар фалокатга олиб келди: миллионлаб одамлар очарчилик хавфи остида қолмоқдалар, 4 мингга яқин осойишта аҳоли ўлдирилган. Агар ихтилоф ҳал қилинмаса, унга Ал-Қоида, ИШИД каби террорчилик гуруҳлари аралашиши мумкин.\nАнқара ва Курдистон ишчи партияси ўртасидаги ихтилоф 2015 йил июлидаги ярашув тугагандан бери авж олмоқда. Бундан ташқари, ИШИД жангарилари Туркияни мунтазам равишда нишонга олмоқда.\nМексика ва АҚШ ўртасидаги таранглик Мексика билан чегарада девор қуриш, миллионлаб ноқонуний муҳожирларни АҚШдан чиқариб юборишга ваъда бераётган Дональд Трампнинг ҳокимият тепасига келишидан кейин авж олиши мумкин.\nСахел ҳудуди ва Чад кўли ҳавзаси у ерда вужудга келган террорчилик гуруҳлари сабабли дунёдаги энг қайноқ нуқталардан бирига айланган. 2016 йилда бу ерда жиҳодчилар Нигер, Буркина-Фасо ва Кот-д'Ивуарда бир нечта ҳужумлар уюштирганлар. Ҳудудда Ал-Қоида фаол бўлиб қолмоқда, бундан ташқари, Нигерия, Камерун ва Чад хавфсизлик кучлари "Боко Ҳарам" жангарилари билан курашишда давом этмоқдалар. Террорчиликка қарши кураш ҳозирча натижа бермаяпти, гуманитар фалокатга олиб келиш билан хавф солмоқда ва қонли исёнларга олиб келиши мумкин.\nКонго Демократик Республикаси сиёсий ихтилофдан азият чекмоқда – мамлакат президенти Жозеф Кабила сайловлардан кейин, яъни 2017 йил охиригача истеъфога кетиши ҳақидаги келишувни имзоламаяпти. Охирги ойларда Конго хавфсизлик кучлари ва президентга қарши чиқаётганлар ўртасидаги тўқнашувлар бир неча ўнлаб кишиларнинг ҳаётига зомин бўлди. Агар сайловлар қолдирилса, зўравонлик давом этаверади.\nТинчлик бўйича Нобель мукофоти совриндори Аун Сан Су Чжи бошчилигидаги Мьянманинг янги ҳукумати тинчлик ва миллий ярашувни ўзининг устувор вазифалари бўлишига ваъда берган. Бироқ яқинда юз берган зўравонликлар 70 йилдан бери давом этаётган қуролли ихтилофга чек қўйишга қаратилган саъй-ҳаракатларни хавф остига қўйди.


Россияда оммавий эмлаш қачон бошланиши маълум бўлди - hudud24.uz\n2021, 17-Yanvar | 17:51\nБош саҳифа Янгиликлар Жаҳон Россияда оммавий эмлаш қачон бошланиши маълум бўлди\n12:32 / 03-12-2020\nРоссия Федерацияси Президенти Владимир Путин кейинги ҳафтадан бошлаб мамлакат миқёсида коронавирусга қарши эмлашни бошлашга кўрсатма берди. Бу ҳақда ТАСС ахборот маҳкамаси маълум қилди.\nПрезидентнинг айтишича, тез кунларда Россияда ишлаб чиқарилган вакциналар ҳажми икки миллион дозага етказилади. Бу оммавий бўлмаса-да, кенг кўламда эмлаш учун етарли миқдор саналади. Дастлабки босқичда фақат ўқитувчилар ва шифокорларни эмлаш назарда тутилган. Бош вазир ўринбосари Татьяна Голикованинг айтишича, жараённи бошлаш учун ҳамма нарса етарли.\nХавф гуруҳига кирувчи шахсларни декабрь ойидаёқ элашни бошлаш ҳақида аввалроқ Россия соғлиқни сақлаш вазири Михаил Мурашко ҳам маълум қилганди. Бу гуруҳга ўқитувчилар ва шифокорлардан ташқари ижтимоий таъминот хизмати ходимлари, қандли диабет, семизлик ва гипертониядан азият чекадиган беморлар, кекса ёшдаги кишилар киритилган.\nАйни пайтда Россияда иккита вакцина — “Спутник V” ҳамда “ЭпиВакКорона” рўйхатга олинган. Мамлакатдаги Чумаков номли марказда яна бир вакцина устида иш олиб борилмоқда. Мазкур вакцинани оммавий тарзда ишлаб чиқариш 2021 йилнинг февраль ойида бошланади.\nСтатистик маълумотларга кўра, 3 декабрь ҳолатига кўра, Россияда COVID-19 билан оғриган беморлар сони 2 347 401 нафарни ташкил этмоқда. Касалланганлар сони бўйича Россия дунёда АҚШ, Ҳиндистон ва Бразилиядан кейинги тўртинчи ўринда бормоқда. Ҳозирга қадар Россияда коронаввирусдан вафот этганлар сони 41 058 кишини ташкил этмоқда.\nАввалги мақолаДавлат хизматлари марказининг инновацион биноси булунғурликлар хизматида\nКейинги мақолаАдлия вазирлиги томонидан “Конституцияни биласизми?” лойиҳаси


Шомуродов ва Абрахам. Моуриньо қудратли “Рома”ни яна кимлар билан қурмоқчи?\n15 декабрь, 2021, 08:06\nТеглар:Жозе Моуриньо | Тэмми Абрахам | Элдор Шомуродов\n"Рома"да катта ўзгаришлар бўлади...\nКучли, юқори савияли ва ўз ишининг устаси бўлган футболчилар ҳар қандай қудратли жамоанинг асосий қуроли ҳисобланади. Бу қурол иш бериши учун ўйинчиларни бир жамоа сифатида бирлаштирадиган, мақсад сари етаклаб, қандай ғалаба қозониш кераклигини ўргатадиган бош мураббийдир.\nЯна гранд клублар сафига қайтмоқчи бўлаётган “Рома” ўз мақсадига Жозе Моуриньо ёрдамида етишмоқчи. Португалиялик мутахассисга ҳамма футболчиларнинг ўйини ҳам ёқавермайди. Аввал ишлаган клубларида бир қатор юлдузларни чиқиштирмагани, ўйнатмагани, ҳайдаганининг гувоҳи бўлганмиз.\n“Рома”ни қабул қилиб олганидан кейин Моуриньо ёзги трансферлар вақтида кўзга кўринган учта трансферни амалга ошириб, Англия чемпионатидан дарвозабон Руй Патрисио, ҳужумчи Тэмми Абрахам, А Сериянинг ўзидан Элдор Шомуродовни олди.\nЖозе бу ўйинчилар жамоани кучайтириш учун эмас, балки заиф ва бўш нуқталарни ёпиш учун олинганини бир неча бор таъкидлади.\nМоуриньо “Рома” хўжайинларини юқори ўринлар ва нуфузли совринларга даъво қиладиган жамоа ишни катта трансферлардан бошлаши кераклигига ишонтирди. Гарчи унинг ўзи яқинлашиб келаётган қишки трансферлар вақтида зўр футболчиларни харид қилиш мушкул масала эканини таъкидлаган бўлса-да, клуб спорт директори Тьяго Пинто бир неча чарм тўп усталари билан алоқа ўрнатишни бошлаб юборди.\nХўш, “Рома” қайси футболчиларга оғиз солмоқда?\nИталиянинг нуфузли La Gazzetta Dello Sport нашри римликлар биринчи навбатда ҳимоя ва майдон марказини кучайтиришини таъкидлаяпти. Манбанинг маълум қилишича, Моуриньо ҳимоя чизиғига Макс Ааронс (21 ёш, “Норвич Сити”), Бенжамин Хенрикс (24 ёш, “РБ Лейпциг”), Маркус Холмгрен Педерсен (21 ёш, “Фейеноорд”) ва Диогу Далот (22 ёш, “Манчестер Юнайтед”) каби ўйинчиларни таклиф қилмоқчи.\nМайдон марказига чақирилаётган ўйинчилар орасида Бундеслига вакиллари – Корентин Толиссо (27 ёш, “Бавария”) ва Флориан Гриллич (26 ёш, “Хоффенхайм”) бор. Ҳар икки ўйинчи мавсум охирида эркин агентга айланиши уларнинг харидорлари кўпайишини таъминламоқда. Бу рўйхатга “Бавария”да ишлари юришмаган испаниялик Марк Рокани қўшиш мумкин. 2020 йил октябрида мюнхенликлар сафига қўшилган ўйинчи шу пайтга қадар беш марта майдонга тушди. Гарчи узоқ муддатли шартномаси бўлса ҳам, “Бавария”га умуман керак эмас.\nШу ўринда, Жозе Моуриньо анча олдин нишонга олган, бироқ трансферини амалга ошириш жуда мушкул бўлган ўйинчилар ҳам бор. Хусусан, “Рома” биринчилардан бўлиб Денис Закарияга эътибор қаратганди. Римликлар швейцариялик ярим ҳимочининг ёзда эркин агентга айланишини кутмасдан, харажат эвазига бўлса-да, уни январда қўлга киритмоқчи эди. Трансферларга масъул Тьяго Пинто Мёнхенгладбахнинг “Боруссия”сига ярим мавсум учун 5 миллион евро компесация ва Закарияга 4-4,5 миллион евро йиллик маош таклиф қилган бўлса-да, улардан жавоб бўлмади. Бунга истеъдодли ярим ҳимоячига Европанинг бугунги кундаги энг қудратли клубларидан чорлов бўлаётганини сабаб қилиб кўрсатиш мумкин. “Рома” улар билан рақобатлаша олмаслиги боис, курашдан чиқди.\nМоуриньо орзусидаги яна бир футболчи – “Порту” вакили Луис Диас. Аввалига Португалия жамоаси мавсумда тўпурарлик қобилиятини намойиш қилиб келаётган ҳужумкор футболчини қўйиб юборишни истамади. Бироқ, “Порту” Европа чемпионлар лигасининг плей-офф босқичига чиқа олмагач, клуб раҳбарияти бозори қайнаб турган ўйинчини сотиб юборишга рози бўлди.\n“Рома”да худди Денис Закария каби Луис Диасни олиш имкони жуда паст. Чунки истеъдодли футболчига Англия премьер-лигасининг бир неча жамоалари кўз тикмоқда. Хусусан, истеъдодли ижрочиларни кўздан қочирмайдиган Юрген Клопп колумбиялик вингерни “Ливерпуль”га олиб келиш ҳаракатига тушиб қолган.\nМоуриньо назарига тушган яна бир номи чиққан футболчи Анхель Корреадир. “Атлетико” етакчиси жорий мавсумда 16 та учрашувда тўртта гол уришга эришди. Аргентиналик ярим ҳимоячини “Милан”, “Наполи” ва “Ювентус” ҳам синчковлик билан кузатиб боряпти.\n- Трансфер бозорида нималарга эътибор қаратишни, бизга кимлар кераклигини биламиз. Январдаги трансферлар ёзгисидан фарқ қилади. Асосийси, биз Чемпионлар лигасига чиқишимизга ишончни йўқотмадик, - деди Тьяго Пинто.\nДарҳақиқат, “Рома” ўзи кўзлаган барча футболчиларни Римга олиб келолмаслиги табиий ҳол. Бироқ, клуб раҳбарияти Моуриньонинг ғояларини маъқуллаётгани ва трансферларда уни қўллаб-қувватлаётгани муҳимдир. Зеро, Элдор Шомуродов ҳурматидан “Рома”га мухлислик қилаётган эканмиз, легионеримиз бу жамоа билан турли ютуқларни қўлга киритишини истаймиз.\nТўпурар легионеримиз: Мен тезкормасман, техникам ҳам зўр эмас демайман, лекин...\nЕвропа Чемпионлар лигасида қатнашадиган клуб “Навбаҳор” кўзлаган легионеримизга шартнома таклиф қилди\nБирорта нашр Шомуродовни асосий таркибга лойиқ кўрмади, Моуриньо эса...\n"Тотализатор"га алоқаси борми, терма жамоа ўйини сотилганмиди, намоз ўқишга ҳамон қаршими - Вадим Абрамов SPORTS.uz'га катта интервью берди\nТЕЗКОР ХАБАР “Рома”да катта тозалаш давом этади ва Шомуродовга кўп гол урадиган рақобатчи келади!\nФото “Рома” ҳужумчиларига маслаҳат!


Тошкент шаҳридаги Инҳа университетида “Ажойиб математика” илмий-амалий фестивали бўлиб ўтади\n18:24 / 14.12.2015\n2016 йилнинг 6-8 январь кунлари Тошкент шаҳридаги Инҳа университетида “Ажойиб математика” фестивали бўлиб ўтади. Бу ҳақда университетнинг расмий сайтида хабар қилинди.\n“Математика фани деганда қийин мисоллар, бошқотирма ва сонлар кўз ўнгимизда гавдаланади. Лекин биз уни қандай қилиб мураккабликдан кўнгилочар математикага айлантириш йўлини биламиз.\nҚишки таътил даврида қизиқувчан ва бир оз ҳафсаласиз фарзандларимиз 6-8 январь кунлари “Ажойиб математика” фестивалида иштирок этиб, математика фанининг нақадар фойдали ва ажойиб эканлигига ўзлари амин бўлишлари мумкин”, дейилади хабарда.\nМазкур фестивалнинг очилиш маросими 6 январь куни соат 13:00 да бўлиб ўтади.\nФестивалда ўрта мактаб ўқувчилари, касб-ҳунар коллеж ва лицей талабалари, математика фани устозлари ва барча қизиқувчилар иштирок этишлари мумкин.\nШунингдек, фестивалда Жанубий Кореянинг 20дан ортиқ, турли таълим муассасаларида математика фанидан дарс берадиган ўқитувчи ва вакиллар иштирок этишади.\nИштирокчилар улар билан инглиз тилида суҳбат қуриб, фикр алмашиш ва фан устида мунозара олиб бориш имконига эга бўлади. Фестиваль доирасида ўқитувчи ва ўқувчилар орасида турли танловлар уюштирилади, ғолиблар эсдалик совғалари ва сертификатлар билан тақдирланишади.


Ангрен халқ таълими ходимаси бола асраб олишда ёрдам сўраб келганлардан 400 доллар пул тама қилди\n19:45 / 24.09.2015\nАнгрен халқ таълими ходимаси бола асраб олишда ёрдам сўраб келганлардан 400 доллар пул тама қилди. Бу ҳақда “Ҳуқуқ” газетаси хабар бермоқда.\nАйтилишича, Гулида Эгамова шаҳар халқ таълими муассасалари фаолиятини методик таъминлаш ва ташкил этиш бўлимида шўъба мудири бўлиб ишлаб келаётган эди. Бир куни унинг ҳузурига Ф. Анортоева исмли аёл келиб, дугонасининг боласини асраб олмоқчи эканлигини тушунтирди ва ҳуқуқий маслаҳат сўради.\nАммо Эгамова ҳуқуқий маслаҳат бериш ўрнига 400 долларга ҳамма ишни “битириб” беришини айтди. Унинг талаби ноқонуний эканлигини тушунган Анортоева тегишли ташкилотларга мурожаат қилди. Натижада Эгамова 400 доллар олаётганида жиноят устида қўлга олинди.


Россия Федерацияси президенти Владимир Путин 2021 йил 25-29 январ кунлари онлайн тарзда ўтказилган «XXI аср учун Давос кун тартиби» Жаҳон иқтисодий анжуманида катта дастурий нутқи билан иштирок этди. Бундан аввал, Путин Давосда ҳамкасби Дмитрий Медведев билан рокировка қилиниб, бош вазир бўлиб турган пайтида, яъни 12 йил муқаддам 2009 йилда иштирок этган эди.\nДавос денгиз сатҳидан 1,560 метр баландликда жойлашган Альп тоғларидаги баҳаво чанғи учиш дам олиш курорт маскани, Швейцариянинг ўзига хос «Амирсой-Чимёни» ҳисобланади. Давос иқтисодий форуми анъанавий равишда ҳар йили январ ойининг охирларида бўлиб ўтади. Унда жаҳонда кўзга кўринган сиёсий ва иқтисодий соҳа вакиллари ҳамда журналистлар таклифнома асосида иштирок этишади.\nИлк бор анжуман 1971 йилда ўтказилиб, унга анжуманнинг асосчиси, немис иқтисодчи олими Клаус Шваб доимий ўзгармас раҳбарлик қилиб келмоқда. Шваб ва Путин бир-бирларини 1992 йилдан бери танишади. Бу ҳақда Путин ўз нутқи бошида эътироф этди. Халқаро санкция ва сазойи сўзлар остида қолаётган Москва учун виртуал бўлса-да, ўз мавқейини баралла айтиш учун шундай жаҳон супаси имконияти пайдо бўлиши айни муддао бўлди. Курсисига кўпроқ ортга суянган ҳолатда, гўё ҳафсаласиздек кўринган, 40 дақиқача давом этган ўз маърузасида Путин халқаро сиёсий муҳитидаги мавжуд зиддиятлар яқин истиқболда янада таранглашиши мумкинлигидан жаҳон ҳамжамиятини огоҳлантирди.\nУнинг фикрича, албатта тарихда бевосита параллеллар мавжуд бўлмайди, аммо айрим мутахассисларнинг жорий вазиятни 1930-йилга қиёслашларида жон бордек. Бундан ташқари, коронавирус пандемияси дунёда тўпланган номутаносибликни кучайтириб юборган. Кўп жиҳатдан, муаммолар ва юзага келиши мумкин бўлган таҳдидларнинг миқёси, мураккаб тизимли хусусияти қалтис паллада турган ўхшашликларга мос келмайди дейиш қийин.\nБунга туб сабаб иқтисодий ривожланишнинг аввалги модел ва воситаларининг таназзули асносида ҳам глобал, ҳам алоҳида мамлакатларда кузатилаётган ўткир ижтимоий табақаланишдир. Бу ўз навбатида ижтимоий нуқтаи назарларнинг кескин қутблашишига туртки ясаб, ички сиёсий жараёнлар, шу жумладан саноати ривожланган етакчи мамлакатларда ҳам қуруқ сафсатабозлик, ўнг, сўл ва бошқа мутаассибчиликнинг авж олиб, кучайиб боришидир. Бу пировард натижада буларнинг барчаси халқаро муносабатларнинг табиатига таъсир қилмай қолмайди, беқарорлик ва олдиндан башорат қилиш имкониятининг йўқлиги масаласи баттар ёмонлашади.\nПутинга кўра, ҳозирда халқаро ташкилот ва муассасаларнинг заифлашуви кузатилмоқда, минтақавий можаролар ортиб бормоқда ҳамда бутунжаҳон хавфсизлик тизими бўҳрон каби ичидан зил кетмоқда. Маълумки, ХХ асрда шу сингари муаммоларга моҳиятан ечим топишга қодир ва тайёр бўлмаслик башарият фалокатини келтириб чиқарган Иккинчи жаҳон урушига етаклаган, деб сергакликка чақирди Путин.\nАлбатта, энди бу каби жаҳоншумул кескин зиддият содир бўлмаслигига Путин катта умид боғлайди, чунки у тамаддуннинг мутлақ адо бўлиши мумкинлигини англатган бўлар эди. Барибир дунё тараққиётининг ҳақиқатан издан чиқиш воқеълигига дуч келиш эҳтимоли йўқ эмас, бундай тақдирда ҳамма ҳаммага қарши курашади, аллақачон бошқа сабаблар боис пишиб етилган қарама-қаршиликларга ечим топиш учун айб «ички» ва «ташқи» душманларга тўнкарилади. Шу муносабат билан Россия давлат раҳбари дунё ҳамжамияти олдида турган муаммоларни қуйидаги учта асосий тезис шаклида илгари сурди. Булар,\n1. Социал-иқтисодий чақириқлар. Глобаллашув ва ички ўсиш ривожланаётган мамлакатларнинг кучли ўсишига олиб келиб, бир миллиарддан ортиқ кишини қашшоқликдан чиқишига хизмат қилди. Агар бир киши бошига суткасига 5,5 доллар даромад даражаси олинадиган бўлса, Жаҳон банки маълумотларига кўра, Хитойда кам даромадли аҳоли сони 1990 йилдаги 1,1 миллиарддан охирги йилларда 300 миллионгача қисқарган. Россияда эса бу кўрсаткич 1999 йилдаги 64 миллион кишидан ҳозирги кунда тақрибан 5 миллион кишига тушган.\nРивожланаётган мамлакатлар глобализациядан кўп манфаат кўрди. Ривожланган мамлакатларда эса табақаланиш муаммолари янада чуқурроқ илдиз отди. АҚШда кунига 5,5 доллардан кам даромад топувчилар 2000 йилда 3,6 миллион кишини ташкил этган бўлса, 2016 йилга келиб бу кўрсаткич 5,6 миллион кишини ташкил этган, Европанинг йирик иқтисодларида ҳам вазият Қўшма Штатлардаги каби кўриниш касб этади. Глобаллашув йирик трансмиллий, биринчи навбатда Америка ва Европа компанияларининг сезиларли ўсишига олиб келган. Хўш, асосий даромад кимнинг киссасида қолди? Жавоб оддий – аҳолининг атиги бир фоизига. Сўнгги 30 йил ичида қатор ривожланган мамлакатларда фуқароларнинг ярмидан кўпининг даромадлари реал равишда турғунлашди. Лекин таълим ва соғлиқни сақлаш хизматларининг нархи уч карра ошди. Халқаро меҳнат ташкилотининг маълумотларига кўра, 2019 йилда дунёдаги 21 фоиз ёки 267 миллион ёшлар на ўқиган ва на ишлаган.\nКоронавирус пандемияси бу муаммоларни янада кучайтирган. Ўтган йили глобал иқтисодиётнинг пасайиши Иккинчи жаҳон урушидан сўнг энг катта пасайиш бўлган – 250 млн. кишилик иш ўринлари йўқотилган. 2020 йилнинг январ-сентябр ойларида дунё бўйлаб меҳнат даромадларининг йўқотилиши 3,5 триллион долларга тенг бўлган. Ва бу кўрсаткич жамиятдаги ижтимоий кескинликни янада кучайтиради, инқироздан чиқиш ва тикланиш осон кечмайди.\n2. Ижтимоий-сиёсий чақириқлар. Иқтисодий муаммолар ва тенгсизликнинг ўсиши жамиятни парчалаб, ижтимоий, ирқий ва миллий тоқатсизликни келтириб чиқаради. Тизимли социал-иқтисодий муаммолар ижтимоий норозиликка сабаб бўлиб, бу муаммоларнинг моҳиятан ҳал қилинишини тақозо этади. Уларни бепарволик билан писанда қилмаслик ё бурчакка ҳайдаш хатарли сароб ҳисобланиб, жиддий оқибатларга олиб келиши мумкин. Бунда жамият ҳам сиёсий, ҳам ижтимоий жиҳатдан пароканда бўлади.\nАслида одамлар норозилигининг туб сабаблари баъзи тахминий нарсаларга асосланмайди. Улар ҳар қандай сиёсий қарашларга эга бўлишларидан қатъий назар, уларнинг норозиликларини келтириб чиқарувчи реал муаммоларга ечим топиш даркор. Жамият ҳаётида ниҳоятда йирик замонавий технологияга асосланган рақамли корпорацияларнинг ўрни тобора муҳим аҳамият касб этиб бормоқда. Улар энди амалда муайян йўналишларда бутун бошли давлатлар билан тенгма-тенг беллаша оладилар. Уларнинг аудиторияси миллиардлаб фойдаланувчилар билан ўлчанади. Мазкур компанияларнинг монопол ҳолати жамоат манфаатларига нақадар уйғун келади? Хизматлари зарур бўлган жаҳон даражасидаги муваффақиятли тадбиркорлик билан мислсиз маълумотлар базасини бир тутамга тўплаб, уни ўз хоҳишларига кўра қўпол равишда жамиятни бошқариш, легитим ҳукуматларни ағдариш, ўз иродаларини эркин изҳор этиш каби инсонларнинг табиий ҳуқуқларига хўжайинлик қилиш ва уни чеклашга бўлган уринишлар ўртасидаги сарҳад-чегара ўзи қаерда?\n3. Халқаро муаммоларнинг кескинлашуви чақириғи. XXI асрнинг кириб келган янги учинчи ўн йиллиги мобайнида дуч келишимиз мумкин бўлган таҳдид – барча халқаро муаммоларнинг янада кучайишидир. Ечимини топмаган ва ошиб-тошиб бораётган ички муаммо ва барча кулфатлар тугунини бошқаларга тўнкаш, ўз фуқароларининг ғазаби ва норозиликларини тегишли жойга йўналтиришга ундаши мумкин. Биз буни аллақачон кўриб, сезиб турибмиз – айрим мамлакатлар ташқи сиёсатида тарғиботча сўзамоллик даражаси кучайиб бормоқда. Амалий ҳаракатларнинг табиати янада тажовузкор бўлишини кутиш мумкин. Уларга итоаткор, осон бошқарилувчи иттифоқдош давлат ролига рози бўлмаган мамлакатларга нисбатан босим ўтказиш, савдога тўсқинлик қилиш воситаларидан фойдаланиш, асоссиз санкциялар ҳамда молиявий, технологик ва ахборот соҳаларини чеклаш ва ҳ.к. чоралар киради. Бу каби қоидасиз ўйин ҳарбий кучни уйдирма баҳоналар билан бир томонлама қўллаш хавфини кескин оширади. Бу эса сайёрамизда янги қайноқ нуқталар пайдо бўлиш эҳтимолини оширади. Буларнинг барчаси эса бизни хавотирга солмасдан қўймайди.\nПутиннинг Давосдаги нутқида кўтарилган мавзуларни кундан-кунга маҳаллий ва халқаро даражада катта босим остида қолаётган Россиянинг ташқи ва ички сиёсати билан боғлиқ масалаларга нисбатан Москва нуқтаи назарини етказиш, ушбу онлайн минбар орқали билвосита ўз рақибларига йўллаган ўзига хос жавоби, деб баҳолаш мумкин.\nЧунки, мазкур нутқдан бир кун аввал Путин Жо Байден билан телефон орқали мулоқот қилган эди. Афтидан Москванинг Жо Байден бошлиқ АҚШ демократлар маъмурияти билан келгуси 4 йил мобайнидаги муносабатлари анча оғир ва мураккаб кечадиган кўринади. 26 январда Оқ уй томонидан эълон қилинган пресс-релизда Жозеф Байден Россия президенти билан ўзаро Стратегик ҳужум аслаҳаларини қисқартириш шартномасини келгуси 5 йиллик муддатга узайтиришга келишиб олишгани маълум қилинган.\nШунингдек, америка томони Украина суверенитетини қатъий қўллаб-қувватлашини билдириб, АҚШнинг юзлаб вазирлик ва давлат идоралари маълумотлари бой берилган SolarWinds йирик ҳакерлик ҳужуми, гўё Афғонистонда АҚШ аскарларининг «ё ҳаёт, ё мамоти» учун жорий этган мукофоти, 2020 йилги АҚШ сайловларига кибер аралашуви, Алексей Навальнийнинг заҳарланиши каби Вашингтон учун ташвишли бўлган масалаларда Россияга нисбатан ўз даъволарини баён этган. Вашингтон ва унинг иттифоқчиларига зиён етказувчи ҳар қандай ҳаракатларга жавобан Қўшма Штатлар ўз миллий манфаатларини қатъий ҳимоя қилажагини Байден таъкидлаган.\nҚизиқ томони, Кремль вебсаҳифасидаги ушбу телефон қўнғироғи тўғрисидаги хабарда бу масалалар муҳокама қилингани ҳақида ҳеч нарса айтилмаган. Аммо Оқ уй ахборотида ҳам зикр этилмаган пандемия соҳасидаги ҳамкорлик, АҚШнинг Очиқ осмон шартномасидан бир томонлама чиқиб кетиши, Эрон ядровий дастури ва БМТ Хавфсизлик кенгаши доимий аъзоларининг юқори даражадаги учрашувини ўтказиш масалаларига оид фикр алмашилгани Россия президенти матбуот котибияти хабарида қайд этилган.\nПутиннинг жамоатчилик учун умумий маърузасидан сўнг маълум танаффусдан кейин у билан тор доирада савол-жавоблардан иборат мулоқот қисми ҳам давом этган, аммо унинг мазмуни очиқ манбаларда мавжуд эмас. Путин нутқи Россия ва хорижий телеканаллар орқали, шу жумладан YouTube’да ҳам эфирга узатилди.\nЖадвал муаллиф томонидан тузилган.\nАввалроқ, балки спортдан бироз безибми, сиёсий фаолиятга ўзини урган шахмат бўйича кўп карра жаҳон чемпиони Гарри Каспаров ўзининг Твиттер аккаунтида Путиннинг Давосда чиқиши «унинг шафқатсиз қатағонига қарамай, Ғарбда ҳали ҳам қабул қилинувчи шахс эканлигига ўз тарафдорларини инонтиришга бўлган уринишдир», деб муносабат билдирган. Россия бўйлаб юз минглаб кишиларни жунбушга келтирган Алексей Навальнийнинг компьютер графикаси ёрдамида суратга олган «сарой» фильмини «Ютуб»да ўн кун ичида 103 миллиондан ортиқ киши томоша қилган. Навальнийнинг заҳарланиши ва панжара ортига ташланиш эпизодлари В.Путиннинг Давосдаги нутқидаги сўзлари салмоғини анча пасайтириб қўйиш эҳтимоли йўқ эмас.\nПандемия даврининг айрим ижобий жиҳатларидан бири аввал киборлиларгина очиқ бўлган тадбирларни истаган фуқаро, дунёнинг истаган чеккасидан туриб кузатса бўладиган оддий ҳолатга айлантирган. Бу эса давлат ва жамоат арбобларидан ҳар бир каломларини катта масъулият ва жавобгарлик билан айтишни тақозо этади.\nИслом Каримов ҳам мустақилликнинг илк йиллари Давос анжуманларининг 1992 йил 2 февраль, 1993 йил 28 январь, 1994 йил 27-31 январь, 1995 йил 27 январь-1 февраль кунларидаги бўлиб ўтган учрашувлари азиз меҳмони бўлган. 1992 йилги МДҲ давлатларидан қатнашган Арманистон, Беларусь, Молдова, Озарбайжон, Украина, Ўзбекистон ва Қозоғистон давлат раҳбарлари иштирокидаги «Янги шериклар» номли хос шўъбасига АҚШ собиқ давлат котиби ва халқаро муносабатлари бўйича етакчи мутахассиси Генри Киссинжер раислик қилган. 2021 йилги Давос учрашуви доирасидаги давлат ва жамоат арбобларининг ҳақиқий юзма-юз учрашувлари Сингапурда шу йили ўтказилиши режалаштирилган.\nсиёсий фанлар номзоди, мустақил тадқиқотчи\n19:06 / 30.01.2021\nРоссиялик миллиардер ўзини Путинники деб айтилаётган сарой эгаси деб эълон қилди


ИнтерФУТБОЛ :: «Бавария»нинг «нафақахўр» дарвозабони – Том Штарке ҳақида\n«Бавария»нинг «нафақахўр» дарвозабони – Том Штарке ҳақида\nГермания Бундеслигаси 15-туридан ўрин олган «Айнтрахт» - «Бавария» ўйини арафасида Мюнхен клуби дарвозабони Свен Ульрайх енгил жароҳатга йўлиқди.\nЖамоанинг биринчи рақамли кипери Мануэль Нойер эса сентябрь ойи охирида машғулот жараёнида жиддий шикастланиб, сафдан чиққанди.\nҲали асосий таркибда майдонга тушмаган 17 ёшли иқтидор Кристиан Фрюхтль ҳам четда - у Бундеслига ўйинларида кўриниш бермай туриб, оёғини қайириб олди ва энди январгача даволанади.\nШундан оғир вазиятда 36 ёшли Том Штарке «Бавария» учун охирги умид вазифасини ўтади. Диққат қилинг, у шу йил май ойида футболчилик фаолиятини якунлагани ва клуб академиясида иш бошлашини эълон қилганди.\nБироқ Нойер-нинг узоқ муддат майдонга тушолмаслиги маълум бўлгач, «нафақа»га чиққан киперни ҳар эҳтимолга қарши «заявка»га қўшиб қўйишди.\nМана, 9 декабрь куни унинг «Айнтрахт» майдонидаги учрашувда тўлиқ вақт ҳаракатланишига тўғри келди. Муҳими, «қария» Штарке тўхтаб қолган фаолиятини муносиб тарзда қайта жонлантирди - клуб сафидаги юбилей - 100-ўйинида дарвозаси дахлсизлигини таъминлаб, «Бавария» ғалабаси (1:0)га муносиб ҳисса қўшди.\n«СЭ» шу баҳона Мюнхен грандининг янги-эски голкипери тарихини «титкалаб», баъзи қизиқарли маълумотларга дуч келди.\nТОМ ШТАРКЕ ҲАҚИДА...\nБўлажак голкипер 1981 йили собиқ ГДРда туғилган ва болалигида Ғарбий Германияда жойлашган жонажон шаҳарчаси Фрайталнинг «Штали» клуби мактабида шуғулланган. Том кейинчалик футбол таҳсилини Дрезден «Динамо»си академиясида давом эттиради.\nУнинг биринчи профессионал клуби - бу «Байер». Тўғри, Штарке Леверкузен жамоасида 6 мавсум ушланиб турган бўлсада, асосий таркибда бирор марта майдонга тушмаган. Хуллас, Том узоқ вақт «доришунослар»нинг иккинчи жамоаси дарвозасини қўриқлаш билан кифояланади.\nШу жойда битта қизиқарли факт: Штарке катта футболдаги дебютини 23 ёшида худди кечагина футболга мажбурий ҳолатда қайтгани каби тақдир тақозосига кўра нишонлаганди. Аниқроқ айтсак, ёш Том ўша вақт «Гамбург» ихтиёрида эди ва икки нафар асосий дарвозабон бирданига сафдан чиққач, клуб мураббийлари иложсизликдан учинчи рақамли киперга ишонч билдиришади.\nЎхшашликни қаранг, ўшанда ҳам Штарке ўз дарвозасидан гол қўйиб юбормай, «Герта» устидан қозонилган ғалаба (2:0)га баҳоли қудрат ҳисса қўшганди.\nЯъни Бундеслигада мажбуран дебют қилган дарвозабон қутқарувчи ролини муносиб бажарган. Шунга қарамай, «Гамбург» мураббийлари уни яна битта ўйинда майдонга туширишади, холос.\nШтарке Бундеслигадаги илк тўлақонли мавсумини «Дуйсбург»да ўтказади - 31та ўйин. Бироқ чемпионат-2007|2008 якунида унинг жамоаси охирги ўринни банд этиб, қуйи дивизионга тушиб кетади.\nҚаҳрамонимиз охир-оқибат, немис футболи элитасига бошқа клуб - «Хоффенхайм» билан қайтди. Унинг таркибида икки мавсум чакки таассурот қолдирмагач, етарли тажриба тўплаган киперни «Бавария»га чорлашди. Тўғри, Том Мюнхенда дарҳол Мануэль Нойер ўринбосарига айланди.\nҲар ҳолда, Штарке 5 мавсум давомида «Бавария»нинг атиги 10та расмий ўйинида иштирок этди. Бундеслига-20016|2017 якунида эса, юқорида таъкидланганидек, фахрий дарвозабон қўлқопларини михга илганини маълум қилди, аммо қайтишига тўғри келди.\n«АЙНТРАХТ» БИЛАН ЎЙИН\nҚизиғи, «Айнтрахт» майдонидаги ўйиндан олдин «Бавария»нинг «Твиттер»даги расмий саҳифасида клуб тарихида юз берган шунга ўхшаш воқеа ёдга олинди. Яъни жароҳатланган Оливер Кан ўрнини эгаллаган Михаэль Тарнат ишончни тўла оқлагани эсга солинди.\nТўғри, обуначилар дарвозада Том Штарке эмас, балки Томас Мюллер (!) туришини тахмин қилишди: «Ишончимиз комил, агар шундай тарих такрорланса, Томас худди Тарнат каби эффектли ўйнайди». Қарангки, бу масала бежиз кўтарилмаган экан - ўйинолди чигалёзди вақти Свен Ульрайх жароҳатланди.\nБироқ мухлислар кутган ҳолат рўй бермади - Мюллерга қўлқоп тутқазишгани йўқ. Ахир фахрий Штарке тайёр турганди. Боз устига, бу унинг учун Бундеслигада 100-марта майдонга тушиш имконияти эди.\nХуллас, эски-янги голкипер «дебют»ни омадли ўтказди: гол қўйиб юбормади, гарчи «Айнтрахт» анча фаоллик кўрсатиб, дарвоза томон 12 марта зарба йўллаган бўлсада.


СЕВГИ-МУҲАББАТ КУЙЧИСИ - Ўзбекистон овози газетаси\nАтоқли адиб ва давлат арбоби Шароф Рашидовнинг “Севги билан ғолибман ҳар он!” китобини ўқиб, кўнглимдан ўтган ўйлар\nБундан қирқ йилча аввал, таниқли чўлқувар амаким – Абдулҳай ака Тоиров ўша пайтда мамлакатимиз раҳбари бўлган Шароф Рашидовнинг бир шеърини менга берди. «Бу шеър гўё мирзачўлликлар, чўлқуварларга ёзилган мадҳия экан», – деганди ўшанда амаким.\nУнда шундай сатрлар бор эди:\nҚувонч ҳам шодликка тўлган\nКимсасиз қақраган саҳро-чўлларни,\nЎзгартириб, яратдик чаман\nВодийлар бағрини қуршаган\nБиздаги ўзгариш жуда ҳам кўркам.\nКун сайин авж олиб бизда қурилиш,\nЭл, ҳаёт гуллаган, қувончли\nЎша пайтда мен Шароф Рашидовни мамлакат раҳбари, атоқли ёзувчи, катта журналист ва талантли публицист сифатида билар эдим. Бироқ шоирлигидан хабарсиз эдим.\nЯқинда мен Шароф Рашидовнинг қизлари – Гулнора Шарофовна билан суҳбатлашиб, оналари Хурсандой Ғафуровнанинг 100 йиллиги арафасида китобхонлар эътиборига адибнинг фронт йилларида жанггоҳларда ёзган шеърлар тўплами чоп этилганидан хабар топдим.\nВатанига, халқига, инсонга, ҳаётга, ҳақиқатга, адолатга, эзгуликка, эркка, яратувчиликка бўлган муҳаббати билан тўлиб-тошган шеърларини ўқир эканман, ҳайратга тушаман, шоир нима ҳақида ёзмасин, кўз олдида доим суюкли турмуш ўртоғи Хурсандой аянинг қиёфаси, образи тургандек бўлади.\nАсарда Алишер Навоий, Ҳамид Олимжон, Эргаш Жуманбулбул, рус демократи Чернишевский, иккинчи жаҳон уруши қаҳрамони Ғанижон Тўйчиев номлари учрайди, шоир қаҳрамон испан халқига мурожаат қилади, ўлкамиз табиатини, оддий деҳқонлар, чўлқуварлар, чўпонлар, сувчилар, пахтакорлар, пўлат қуювчилар, жангчилар, санъаткорларни куйлайди, улуғлайди.\nКитобни ўқир эканман “Заречная кўчасидаги баҳор” кинофильмини эслайман: ишчи-ёшлар кечки мактабида ёшгина ўқитувчи иш бошлайди. Уни ўқувчиларидан бири севиб қолади. Бу севги кундан-кунга аланга олади. Ишчи-ёшлар кечки мактаби ўқитувчиси йигирма ёшдаги Шароф ва унинг ўн етти ёшдаги ўқувчиси Ҳурсандой ўртасидаги муҳаббат тахминан шундай вужудга келади.\nЁш Шароф илк шеърларини севгилисига бағишлайди. “Қувончли диллар” шеърида шундай сатрлар бор:\nОйдин кеча севгили дилбарим билан\nГулбоғларда қувонч гаштини сурдик.\nГулзорда гул териб,Ой билан юрдик,\nОйдин кеча севгили дилбарим билан.\n“Ишқ қўйдим” ғазалида қуйидаги сатрлар ҳеч кимни бефарқ қолдирмайди:\nМудом кўнглимга шавқ берган у ҳамдам ёра ишқ қўйдим,\nВафо, севгини соф тутган азиз дилдора ишқ қўйдим.\nЙигитлик боғига кирдим, севилсам, севсам арзийди\nВа қалбимда ўсар орзум, ажиб гулнора ишқ қўйдим.\nКунлар шу йўсинда ўтар, икки ёш ўртасидаги севги-муҳаббат кучайиб, мустаҳкамланиб борар эди. Бирдан даҳшатли уруш бошланади. Шароф Рашидов биринчилардан бўлиб фронтга отланади. Ҳурсандой учун минглаб аёллар каби, илҳақ бўлиб кутиш ойлари бошланади.\nШу даврда фронтда бўлган Шароф Рашидов севгилисига атаб кўплаб шеърлар ёзади. Унинг “Севги билан” шеърида шундай сатрлар бор:\nДилда ширин орзуларим бор\nОмон бўлсин шу азиз диёр!\nСевгим ҳақи қасам ичаман.\nСевги қуёш севги шараф-шон,\nСевги билан ғолибман ҳар он!\nЎша пайтларда атоқли рус шоири Константин Симоновнинг “Мени кутгил ва мен қайтарман” номли шеъри Ҳамид Олимжон томонидан муваффақиятли таржима қилинган ва қўлма-қўл бўлиб кетган эди. Минглаб аёллар бу шеърни ёдлаб, қайта-қайта ўқир эди. Бу аёллар ичида Хурсандой ҳам бор эди. Шароф Рашидов 1942 йилда оғир ярадор бўлганидан кейин госпиталда даволанди, кейин уйига жавоб беришди. Шу йилнинг ўзида улар Хурсандой билан бирга турмуш қуришди ва қирқ йилдан ортиқ аҳилликда умргузаронлик қилишди.\nШароф Рашидовдай улуғ инсоннинг рафиқаси бўлган Хурсандой опага бағишлаб, атоқли болқор шоири Қайсин Қулиев шундай сатрларни битган эди:\nШуҳратинг чўққига чиққанда,\nШон-шарафга бурканганингда, -\nСени суюб, ҳаяжонланиб,\nХотининг чеккада, сояда турар:\nМақсад битта: кўпроқ сенга,\nХурсандой опа умрларининг охиригача Шароф акага беқиёс муҳаббат билан яшаб ўтди.\nКитобни ўқир эканман, Тошкент вилояти Пискент туман газетасининг бош муҳаррири бўлган Мажид ака Самадовни эслайман. У киши Ўзбекистон Ёзувчилар ушмаси аъзоси, Ўзбекистонда хизмат кўрсатган журналист, II жаҳон уруши иштирокчиси эдилар. Урушдан кейин умрларининг охиригача урушда бедарак йўқолганларни қидириш, ўзбекистонлик уруш қатнашчилари тарихини яратиш билан шуғулландилар. Шундай қилиб раҳматли Мажид ака Шароф Рашидовга тегишли маълумотларни ҳам топган экан. Улардан бири китобдан ўрин олган:\n“Рашидов Шароф 1917 йилда туғилган, 2-гвардиячи ўқчи корпуси 38-алоҳида ўқчи бригадаси 2-алоҳида ўқчи батальони комсомол ташкилоти масъул котиби. Кичик сиёсий раҳбар, ўзбек, ВКП(б) аъзоси, 1941 йилдан буён Қизил Армия сафларида. Пекна ва Аринино қишлоқлари учун жанг пайтида рота командири ва сиёсий раҳбари ярадор бўлиб сафдан чиқишганда, ўртоқ Ш.Рашидов ротага командирлик қилишни ўз зиммасига олган, у шахсий қаҳрамонлик намунасини кўрсатиб, қўмондонликнинг буйруғини муваффақиятли бажариш учун жангчиларни руҳлантирган. Ўзи ротанинг биринчи сафида жанг қилиб, ярадор бўлган.\nКалинин фронти қўмондонининг Ш.Рашидовни Қизил юлдуз ордени билан мукофотлаш тўғрисидаги, 1942 йил 26 августдаги №306/и буйруғидан кўчирма.\nЎзбекистон Республикаси Президенти Шавкат Мирзиёев Жиззах шаҳрида Шароф Рашидовнинг ҳайкали очилишига бағишланган тантанали тадбирда шундай деган эди: “Шароф Рашидовнинг “Икки дил достони” деган гўзал асарини ҳаммамиз севиб ўқиганмиз. Менинг назаримда, чинакам севги ва садоқат достони бўлмиш бу асарда Шароф ака ва у кишининг меҳрибон рафиқаси, оқила ва мунис ўзбек аёли Хурсандой опанинг ибратли ҳаёти ва тақдири мужассам бўлгандек туюлади.\nҲақиқатан ҳам, бу матонатли аёл умр бўйи Шароф Рашидов билан ҳамнафас бўлиб, ҳаётнинг барча синовларига бардош бериб, энг оғир дамларда ҳам умр йўлдошига содиқ бўлиб яшади. Бундай бебаҳо фазилатлари билан бу муштипар опамиз халқимиз ўртасида чинакам вафо ва садоқат тимсолига айланди”.\nКитобни ўқиб чиққач, иқрор бўламизки, Шароф Рашидов оддий инсонларга хос ҳаёт кечирган. У севги-муҳаббат билан яшаган. Муҳаббат уни ижодга, яратувчанликка илҳомлантирган. Агар бир неча аср аввал, улуғ бобомиз Бобурнинг набираларидан бирини севимли умр йўлдоши машҳур Тож-Маҳални яратишга илҳомлантирган бўлса, Шароф Рашидовнинг севгилиси уни Мирзачўл, Жиззах, Қарши, Сурхон-Шеробод чўлларини ўзлаштиришга, уларни гулистонга айлантиришга, 1966 йилдаги зилзиладан кейин пойтахтимиз Тошкентни тиклашга, метро, Тошкент телеминорасини, Халқлар дўстлиги саройини қуришга, тарихий ёдгорликларни асрашга, қадамжоларни сақлашга илҳомлантирган... Атоқли адиб Шароф Рашидовнинг «NISO POLIGRAF» нашриётида чоп этилган ушбу шеърлар тўплами ҳар бир китобхоннинг қалбидан мустаҳкам ўрин олиб, уни юксак маънавият сари етаклайди.


Рўзиқул Бердиев: “Бу йилги ОЧЛ баҳсларида футболчиларимиз катта тажриба ортиришди” - "Насаф" ФК расмий веб-сайти\n16 Apr 2018 Янгиликлар, Осиё чемпионлар лигаси\nРўзиқул Бердиев: “Бу йилги ОЧЛ баҳсларида футболчиларимиз катта тажриба ортиришди”\n“Ал Васл” – “Насаф” (1:2) учрашуви якунига етгач. Учрашув якунларига бағишланган матбуот анжумани ўтказилди. Матбуот анжуманининг дастлабки қисмида жамоамиз устози Рўзиқул Беридев ва ҳужумчимиз Бобир Абдухолиқовлар иштирок этишди.\nРўзиқул Беридев: - Бугун иккала жамоа яхши ўйин кўрсата олмади. Биз бугун ғалаба қозондик, афсуски 10 очко билан ҳам гуруҳ босқичидан чиқа олмадик. Аммо ОЧЛдаги бу йилги иштирокимиз футболчиларимизга катта тажриба мактаби бўлди. Фкҳутболчиларимиз кучли жамоаларга қарши тўп тепиб, тажриба ортиришди.\nБобир Абдухолиқов: - Бугун гол уриб жамоамиз ғалабасига ҳисса қўшганимдан хурсандман. Албатта бизни кўплаб футбол ихлосмандлари телеэкран орқали қўллаб-қувватлаб туришганини, улар биздан ғалаба кутишганини ҳис қилиб турдик. Ўзим номимдан ва жамоадошларим номидан уларга, жумладан Қаршилик мухлисларимизга миннатдорчилик билдираман. Бу йилги ОЧЛ баҳсларида кучли ва тажрибали жамоаларга қарши тўп тепдик. Тажриба ортирдик. Бу тажриба кейинги фаолиятимизда албатта асқотади.


Тошкентдаги турар жойлардан бирида ёнғин содир бўлди, қурбонлар бор – видео - UzNews.uz\nЯшнобод туманидаги кўпқаватли уйлардан бирида шанба куни ёнғин содир бўлганлиги оқибатида бир киши ҳалок бўлди.\nФото:Видеодан кадрлар / UzNews.uz\n10 август куни соат 19:34да Яшнобод тумани, М.Риёзий мавзесида жойлашган 18-уйнинг хонадонларидан бирида ёнғин содир бўлди.\nТошкент шаҳар Ёнғин хавфсизлиги бошқармаси хабарига кўра, ёнғин ўчириш жанговар бўлинмалари чақирилган манзилга соат 19:42да етиб борган. Ҳодиса жойига 3 та ёнғин ўчириш техникаси жалб қилиниб, кўрилган тезкор чора ва ҳаракатлар натижасида ёнғин соат 20:01да ўчирилган.\nЁнғин натижасида 1 нафар фуқаро халок бўлган. 20 кв.м. майдонида уй жихозлари ёнган. Ёнғиндан хонадоннинг 30 кв.м. майдони сақлаб қолинган.\nЁнғин маст ҳолда сигарета чекишда эҳтиётсизлик оқибатида содир бўлган, деб тахмин қилинмоқда.\nҲодиса жойидан видеолар UzNews.uz мобил репортерлари томонидан юборилган.